Hubungi ‘helpline’, boleh selamatkan nyawa – Sherie Merlis
Oleh MOHD. HAIKAL ISA

17 September 2021, 7:31 pm
PETALING JAYA – Pernah tersepit dalam situasi rumit apabila adik perempuannya disahkan positif Covid-19 namun tidak dipanggil Kementerian Kesihatan (KKM) untuk dikuarantin, pelakon Sherie Merlis lega apabila episod hitam itu sudah berlalu.
Pemilik nama lengkap, Sharifah Saadah Wan Zainal Kassim itu bagaimanapun menegaskan bahawa mana-mana pihak yang bertanggungjawab atas soal kesihatan rakyat perlu menjalankan peranan dengan telus.
“Berlaku pada diri kita, baru kita tahu apa nak buat. Kalau ada seorang ahli keluarga positif Covid-19, benda itu sangat bahaya untuk ahli keluarga yang lain lagi-lagi kalau duduk bersama.
“Tak boleh lepas begitu sahaja. Penerangan yang betul dan tepat boleh selamatkan keadaan serta nyawa. Ada sampai berbelas orang sekali gus kena Covid-19, it’s not okay (tak okey).
“Kita rakyat dan kita ada hak. Jangan sampai dah tak boleh bernafas, baru ambulans datang rumah nak angkut dan ambil peduli,” katanya kepada Kosmo! Online dalam satu sesi temu bual virtual sebentar tadi.
Nasihat Sherie, andai sesiapa berdepan situasi panik selepas ini dan tidak mendapat respons daripada pihak berwajib, pergi ke mana-mana balai polis atau hubungi talian helpline (talian bantuan).

“Kalau rasa berdepan situasi panik atau tak dapat maklum balas, tak usah guna carian Google, itu mungkin tidak membantu.
“Pergi balai polis atau hubungi helpline. Itu yang patut saya buat terlebih dahulu sebelum ini namun benda dah jadi dan saya bersyukur sedikit banyak tindakan saya membuka mata orang ramai,” ujar pemegang trofi Pembantu Wanita Terbaik Anugerah Skrin 2012 itu.
Terdahulu pada 22 Ogos lalu, Sherie menerusi Instagram miliknya merayu kepada pengikut media sosial dalam Instagram untuk membantunya berkaitan kebuntuan yang dihadapi apabila adik perempuannya disahkan positif Covid-19.
Dalam perkongsian satu video berdurasi empat minit dan 42 saat itu, Sherie yang kelihatan sugul jelas sangat risau mengenai keselamatan ahli keluarga terutama ibu bapanya berserta enam kanak-kanak yang berada di dalam rumah itu.
Bagaimanapun, selepas membuat pendedahan berhubung keadaan adiknya yang positif Covid-19, akhirnya pelakon Sherie Merlis dan keluarga mendapat bantuan segera daripada pihak KKM.
Dalam pada itu, Sherie muncul dengan drama baharu berjudul I-Tanggang yang mengisi slot Astro Originals.
Drama premium 12 episod berkenaan mula menemui penonton setiap hari Isnin, pukul 9 malam di Astro Citra (saluran 108) bermula 13 September.
Sherie melakonkan watak bernama Erma dan bergandingan buat kali pertama dengan pelakon cilik, Danish Hazriq.
I-Tanggang merupakan drama pertama di Malaysia yang mengetengahkan isu penderitaan mental Munchausen Syndrome by Proxy. – K! ONLINE


Pelajar lengkap vaksin, kategori utama jadi kumpulan awal kembali ke UiTM
Oleh MOHD YUNUS YAKKUB

17 September 2021, 6:00 pm
SHAH ALAM – Hanya pelajar yang lengkap vaksinasi dan kategori diutamakan sahaja akan dibenarkan kembali dahulu secara berfasa ke kampus Universiti Teknologi Mara (UiTM) bermula 15 Oktober depan.
Bahagian Hal Ehwal Akademik (BHEA) UiTM berkata, ini berikutan universiti perlu menjaga prosedur operasi standard (SOP) yang telah ditetapkan sepanjang berada di dalam kampus UiTM.
“Pelajar akan dimaklumkan sama ada perlu kembali ke kampus atau tidak daripada kolej pengajian, fakulti, pusat akademik serta kampus masing-masing seawal 1 Oktober ini secara berfasa.
“Mereka yang belum menerima vaksin disaran mendapatkannya secara walk-in di pusat pemberian vaksin (PPV) berhampiran dengan membawa surat tawaran atau kad digital pelajar, kad pengenalan dan penggunan aplikasi MySejahtera,” katanya menerusi hantaran di Facebook rasmi UiTM, hari ini.
BHEA turut memaklumkan supaya pelajar menyemak kursus-kursus yang akan didaftar pada semester hadapan agar dapat membuat perancangan kemungkinan anda perlu kembali ke kampus untuk menjalani bersemuka.
“UiTM akan meneruskan pengajian sesi hadapan secara secara jarak jauh (ODL) dan hybrid seperti semester lepas bermula 11 Oktober depan,” jelasnya.

Menteri Pengajian Tinggi, Datuk Seri Dr. Noraini Ahmad sebelum ini menyatakan kemasukan pelajar ke institusi pengajian tinggi (IPT) akan dilaksanakan secara berperingkat bermula 15 Oktober depan melibatkan pelajar yang lengkap vaksinasi bagi semua kategori pelajar dan semua peringkat Pelan Pemulihan Negara (PPN). -K! ONLINE.


Lelaki warga Bangladesh dikehendaki JIM
Oleh NUR SHARIEZA ISMAIL

17 September 2021, 5:55 pm
PUTRAJAYA – Seorang lelaki warga Bangladesh dikehendaki Jabatan Imigresen (JIM) berhubung satu kes pendakwaan di bawah Peraturan 39 (b) Peraturan-Peraturan Imigresen 1963.
Lelaki berkenaan dikenali Hasan Mehedi dengan nombor pasport BQ0652615 berumur 25 tahun dan alamat terakhir di Blok E5-0-9,Flat Sri Cempaka, Bandar Sri Damansara, Kuala Lumpur.
JIM dalam satu kenyataan berkata, lelaki berkenaan dikehendaki bagi tujuan perbicaraan di Mahkamah Sesyen Khas PATI Semenyih, Selangor di bawah seksyen terbabit.
“Orang ramai yang mempunyai maklumat berkaitan dipohon supaya dapat menghubungi terus Pegawai Penyiasat Timbalan Penolong Pengarah Imigresen (TPPI) Arif Azanor Tompang @ Abd. Razak, Bahagian Operasi, Siasatan dan Pendakwaan, Ibu Pejabat JIM, Putrajaya di talian 03-88801338 pada waktu pejabat dan Bilik Gerakan 03-88801555 selepas waktu pejabat, “katanya. – K! ONLINE.


‘Rasa tak cukup, cari duit sendiri’ – Wawa Zainal tak manjakan anak
Oleh MOHD. HAIKAL ISA

17 September 2021, 4:47 pm
PETALING JAYA – Memberi lampu hijau buat anak keduanya, Hayla Maghfirahtul Adzkiyaa Suhairil untuk menceburi bidang lakonan, pelakon Wawa Zainal menegaskan dia tidak pernah memanjakan anak-anaknya dengan wang ringgit.
Kata Wawa atau nama lengkapnya, Nur Hawa Zainal Abidin, kalau mana-mana anaknya inginkan duit lebih, mereka perlu bekerja keras sendiri.
“Kami (dia dan Aeril) tak pernah manjakan anak. Kalau mereka nak sesuatu nak beli itu ini, kami tak pernah biasakan apatah lagi menjanjikan, senang-senang dapat segala-galanya. Kalau dia nak, dalam sebulan, saya akan bagi peruntukan RM100.
“Kalau dia rasa tak cukup, saya cakap cari duit sendiri. Hayla pun terfikir nak berlakon sebab neneknya selalu bergurau cakap pergilah berlakon nanti bagi nenek duit sikit, bergurau macam itu. Dia dah terbiasa dengan potongan ayat itu, jadi saya dan suami pun benarkan hasratnya,” katanya kepada Kosmo! Online.
Bagaimanapun, kata Wawa, 30, penglibatan anaknya dalam sebuah projek lakonan masih belum muktamad dan bakatnya perlu diasah terlebih dahulu.
“Projek lakonan yang dia mungkin terlibat masih belum muktamad. Saya tak nak menyusahkan kru dan pelakon-pelakon lain di set penggambaran.

“Kalau bakatnya boleh diasah, mengapa tidak. Sebulan sebelum penggambaran, saya akan panggil ‘acting coach’. Kalau lepas itu dia okey, silakan. Kalau rasa tak boleh, kita tarik diri,” ujarnya.
Terdahulu, Wawa menerusi Instagram mendedahkan, Hayla, 6, akan terlibat dalam satu projek drama bergandingan dengan pelakon-pelakon gred A seperti Syukri Yahaya, Nabila Huda, Amerul Affendi dan Adlin Aman Ramli.
Wawa turut menjelaskan kesungguhan Hayla yang sanggup bersengkang mata meneruskan sesi penggambaran dari pagi sehingga malam, semata-mata mahu mengumpul duit poket sendiri bagi membeli aksesori Toca Boca.
Wawa yang kini hamil tujuh bulan mendirikan rumah tangga bersama Aeril pada 2013.
Mereka dikurniakan tiga cahaya mata iaitu Ahmad Fakhruddin Attar, 8, Hayla Maghfiratul Azkiyaa, 6, dan Aya Soffya yang kini berusia setahun. – K! ONLINE


Diserbu 1,000 pengunjung, Robina Eco Park ditutup
Oleh MOHD SYALMIZI HAMID

17 September 2021, 4:56 pm
SEBERANG PERAI – Taman rekreasi, Robina Eco Park di Telok Air Tawar, Butterworth di sini ditutup selama lima hari bermula esok berikutan kehadiran pengunjung yang terlalu ramai.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pemantauan pihaknya semalam mendapati kehadiran pengunjung mencecah 1,000 hingga 2,000 orang pada satu masa.
“Dalam pemantauan tersebut, ada pengunjung gagal mematuhi prosedur operasi standard (SOP) Fasa 2 Pelan Pemulihan Negara (PPN) dengan tidak memakai pelitup muka dan tiada penjarakkan fizikal.
“Ada juga dalam kalangan pengunjung yang masih belum lengkap vaksin,” katanya ketika dihubungi hari ini.
Beliau berkata, pihaknya telah memaklumkan perkara berkenaan kepada Datuk Bandar Majlis Bandaraya Seberang Perai (MBSP), Pegawai Daerah dan Pegawai Kesihatan Daerah pada hari ini bagi menutup sementara pusat rekreasi berkenaan.
“Ia bagi mengekang penularan wabak Covid-19 dan mengelakkan tanggapan negatif masyarakat setempat yang berkemungkinan akan menyebabkan ia tular di media sosial.

“Selain itu, penutupan pusat rekreasi itu juga wajar memandangkan ia berada di kawasan zon merah,” katanya lagi.
Sementara itu, Datuk Bandar MBSP, Datuk Rozali Mohamud dalam satu kenyataan berkata, pihaknya akan menutup taman berkenaan bermula esok sehingga Rabu depan selepas mendengar nasihat polis. – K! ONLINE


Anak maut digilis depan bapa
Oleh DIYANATUL ATIQAH ZAKARYA

17 September 2021, 5:44 pm
ALOR GAJAH – Pilu hati seorang bapa apabila menyaksikan sendiri anak lelakinya maut digilis sebuah lori semasa belajar menunggang motosikal di Jalan Hutan Percha di sini, hari ini.
Dalam kejadian pukul 9.50 pagi itu, mangsa, Taufik Hidayat Mohd. Rasul, 20, yang juga merupakan penuntut Universiti Tun Hussein Onn Malaysia. Pagoh disahkan meninggal dunia di tempat kejadian.
Ketua Polis Daerah Alor Gajah, Superintendan Arshad Abu berkata, kemalangan berlaku ketika mangsa dan bapanya yang menunggang motosikal berasingan dari arah Hutan Percha menghala ke rumah mereka di Melaka Perdana.
“Setiba di lokasi, motosikal ditunggang mangsa bergesel dengan sebuah lori menyebabkan dia terjatuh dan digilis kenderaan berat tersebut.
“Mangsa yang parah di kepala disahkan meninggal dunia di tempat kejadian,” katanya dalam kenyataan hari ini.
Hasil soal siasat, bapa mangsa mendakwa anaknya baru mendapat lesen memandu pada 25 Ogos lalu dan kejadian berlaku ketika dia sedang memantau si mati menunggang motosikal.

“Ketika kejadian bapanya terlebih dahulu memotong lori tersebut dan memantau anaknya menerusi cermin motosikalnya.
“Dia sempat melihat motosikal mangsa bergesel dengan lori sebelum terjatuh dan digilis,” katanya yang memberitahu mayat mangsa telah dihantar ke Hospital Alor Gajah untuk dibedah siasat. – K! ONLINE.


Tular pekerja kilang pijak, jilat roti keras
Oleh NUR HUDA MUSA

17 September 2021, 4:55 pm
PETALING JAYA – Tindakan melampau beberapa orang pekerja warga asing memijak dan menjilat roti keras semasa kerja-kerja membungkus makanan itu di sebuah kilang tular di media sosial hari ini.
Menerusi rakaman berdurasi satu minit yang dikongsi di Facebook MD Nazri Salleh, kelihatan beberapa orang pekerja kilang itu dirakam sedang membungkus makanan tersebut sebelum bertindak melakukan perbuatan menjijikkan itu sebaik sahaja sedar diri mereka dirakam.
Namun, lokasi sebenar kejadian itu berlaku tidak dinyatakan secara tepat.
Tinjauan Kosmo! di ruang komen mendapati rata-rata pengguna media sosial mengecam tindakan pekerja-pekerja kilang terbabit selain turut menggesa pihak berkuasa mengambil tindakan tegas.
“#KPDNHEP #pbt #jakim tolong siasat kilang mana, sungguh kurang ajar,” kata Raziff.
“Allahuakbar tolong viralkan kalau kat Malaysia kesian kat orang orang kita pi beli roti yang dipijak,” kata Zarina. – K! ONLINE


Pekerja asing ada kesedaran divaksin
Oleh ISWAN SHAFIQ ISA

17 September 2021, 5:50 pm
SEBERANG PERAI – Rata-rata warga asing terutamanya yang bekerja di negeri ini dilihat mempunyai kesedaran tinggi untuk mendapatkan vaksin Covid-19.
Tinjauan Kosmo! di Pusat Pemberian Vaksin (PPV) Dewan Millenium, Kepala Batas di mendapati sambutan yang diterima dalam kalangan mereka agak baik selepas pemberian vaksin secara ‘walk-in’ mula dibuka untuk mereka di Pulau Pinang bermula hari ini.
Bagi warga Indonesia, Kristofina Kandi, 36, dia datang ke PPV itu atas kehendak sendiri dengan ditemani oleh seorang rakannya.
“Saya bekerja dalam sektor pembersihan. Risikonya tinggi, jadi perlu ambil vaksin.
“Terima kasih kepada kerajaan Malaysia kerana memudahkan urusan kami (untuk mendapatkan vaksin) di negara ini,” kata ibu kepada tiga orang anak itu yang telah menetap di negeri ini sejak empat tahun lalu.
Selain di PPV berkenaan, pemberian vaksin secara ‘walk-in’ untuk warga asing di negeri ini turut dibuat di tiga lokasi lain iaitu Pusat Konvensyen SPICE, Bayan Lepas; SP Arena, Seberang Jaya dan Dewan Serbaguna Sungai Bakap, Nibong Tebal.

Sementara itu, seorang pekerja sebuah bengkel di Butterworth warga Myanmar, Zaw Win, 31, memberitahu, dia pada mulanya agak takut untuk mendapatkan vaksin tersebut.
Bagi Chooi Fock Kuan, 52, yang juga majikan kepada Zaw Win, dia terpanggil untuk membawa pekerjanya mendapatkan vaksin atas dasar tanggungjawab terhadap kebajikan mereka. – K! ONLINE.


Tiada kartel di sebalik kenaikan harga ayam
Oleh NOR IDAYU BOSRO

17 September 2021, 4:52 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) tidak mengesan penglibatan mana-mana kartel di sebalik kenaikan harga jualan ayam yang berlaku ketika ini.
Menterinya, Datuk Seri Alexander Nanta Linggi berkata, pihak kementerian bersama Suruhanjaya Persaingan akan menyiasat di bawah perundangan yang dikuatkuasakan secara kerjasama strategik jika terdapat sebarang aduan dikemukakan.
“Tiada perlakuan kartel dikesan setakat ini. KPDNHEP akan terus fokus dengan memantau pergerakan harga ayam di pasaran menggunakan pendekatan termasuk penguatkuasaan perundangan antipencatutan di bawah Akta Kawalan Harga dan Antipencatutan 2011,” katanya dalam satu kenyataan di sini hari ini.
Beliau berkata, kementerian juga ingin mengingatkan orang tengah untuk tidak mengambil kesempatan yang turut menekan peniaga dan pengguna. -K! ONLINE


Ribut petir, hujan lebat landa lima negeri petang ini
Oleh SITI AMINAH MOHD YUSOF

17 September 2021, 5:39 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir beserta hujan lebat melibatkan beberapa kawasan di lima negeri sehingga pukul 8 malam, hari ini.
“Ribut petir dan hujan lebat dijangka berlaku di Jeli, Kelantan selain Cameron Highlands, Lipis, Raub, Jerantut dan Kuantan di Pahang.
“Ribut petir dan hujan lebat turut diramal berlaku di Hulu Selangor, Klang, Gombak, Petaling serta Hulu Langat di Selangor dan Kuala Lumpur,” katanya dalam kenyataan melalui laman Facebook sebentar tadi.
Menurut MetMalaysia, ribut petir dan hujan lebat turut dijangka melanda satu atau dua tempat di Serian, Samarahan, Kuching, Sri Aman, Betong, Sarikei, Sibu, Mukah, Kapit, Bintulu, Miri dan Limbang di Sarawak. – K! ONLINE


Wanita pilih pekerja binaan sebagai kekasih, dakwa tidak pandang rupa
Oleh KOSMO!

17 September 2021, 5:40 pm
JAKARTA – Seorang wanita menjadi tular di media sosial Instagram kerana memiliki kekasih yang merupakan seorang pekerja binaan, sekaligus membuktikan bahawa cinta tidak memandang paras rupa, lapor laman Suara.com.
Menerusi satu video yang dimuat naik di akaun @konten.uwu itu, seorang wanita kelihatan sedang memegang tangan kekasihnya yang berwarna kehitaman akibat debu dan kotoran bangunan.
Menerusi kapsyen yang dimuat naik wanita itu, dia mengatakan bahawa dirinya tidak memandang paras rupa dan lebih mementingkan sikap dan keperibadian pasangannya itu.
“Yang penting kerja keras kan. Salah satu bukti bahawa perempuan tidak memilih paras rupa,” demikian kenyataan gadis itu pada video tersebut.
Namun, rata-rata netizen yang menonton video tersebut mendakwa wanita itu sengaja mahu mencuri perhatian dengan berbuat begitu kerana teman lelakinya itu sebenarnya merupakan seorang jejaka yang tampan.
Hal ini kerana dalam video pendek itu, separuh wajah lelaki itu dapat dilihat dan selain tampan, dia juga memiliki warna kulit yang cerah.

“Itu tampan, cuma ditutupi dengan minyak,” tulis seorang netizen.
“Kekasihnya itu sekiranya sudah mandi dan mengenakan pakaian yang cantik, kacak jadinya,” kata seorang netizen lain.
Video tersebut mendapat lebih 3,000 tanda suka dengan ratusan komen. – Agensi


Salah pilihan terbaik aksi minggu ini
Oleh KOSMO!

17 September 2021, 5:14 pm
Oleh IRFAN BURHANUDDIN
KEHEBATAN penyerang Liverpool, Mohamed Salah meledak gol peribadi ke-100 dalam saingan Liga Perdana Inggeris (EPL) yang dilakukannya ketika menentang Leeds minggu lalu adalah satu pencapaian yang sangat menakjubkan.
Apa tidaknya, Salah adalah pemain kelima terpantas dalam sejarah EPL mengumpul 100 koleksi jaringan dalam 162 perlawanan, di belakang legenda England, Alan Shearer, Harry Kane, Sergio Aguero dan Thierry Henry.
Selain kelibat Salah, pertemuan antara Tottenham Hotspur menentang Chelsea sebagai salah satu perlawanan tumpuan bagi saingan minggu kelima ini.
Kosmo! berkongsi tips pasukan Fantasy Premier League (FPL) untuk memilih barisan terbaik sebelum aksi pertama antara Newcastle United dan Leeds United awal pagi esok.

PENJAGA GOL
ALISSON diramal mampu mengekalkan clean sheet buat kali ketiga berturut-turut apabila menentang Crystal Palace malam esok. Keyakinan itu berdasarkan kehadiran semula bek tengah berpengaruh Liverpool, Virgil van Dijk.

PERTAHANAN
TRENT Alexander-Arnold terus menjadi pilihan selepas dia muncul satu-satunya pemain yang sering memberikan banyak pungutan mata kepada pasukan FPL. Aymeric Laporte dan Fernando Marcal antara nama yang boleh diharapkan minggu ini.
TENGAH
ADAMA Traore mampu memberi impak besar dengan larian pantasnya untuk menghadirkan ancaman berbahaya kepada Brentford. Anda juga harus mempunyai Demarai Gray dalam pasukan berdasarkan prestasi cemerlangnya selama tiga minggu.
PENYERANG
ROMELU Lukaku boleh meneruskan rekod jaringannya apabila menentang benteng pertahanan Tottenham Hotspur yang tidak meyakinkan susulan kekalahan minggu lalu. Dia turut meledak gol ketika Chelsea menewaskan Zenit dalam aksi Liga Juara-Juara kelmarin.
KAPTEN
MOHAMED Salah sudah membuktikan konsistensinya apabila berjaya meledak 100 gol peribadi dalam kancah EPL. Lantaran itu, tidak mustahil Salah mampu menggegar gawang sekali lagi apabila menentang Crystal Palace.
FORMASI: 3-4-3
Nilai: £99.2


Ibu bapa ditidurkan, abang polis teresak dalam kereta
Oleh SITI AMINAH MOHD YUSOF

17 September 2021, 4:24 pm
PETALING JAYA – Sebuah klip video memaparkan seorang anggota polis trafik menangis teresak-esak apabila mendapat khabar ibu bapanya yang dijangkiti Covid-19 perlu ditidurkan mengundang sebak netizen.
Menerusi video berdurasi 21 saat yang dimuat naik pemilik akaun TikTok bernama mrbulatt87, anggota polis berkenaan dilihat berulang kali mengucapkan takbir sambil ditenangkan rakan setugasnya.
“Semoaga tabah abang. Minta doakan yang baik-baik kepada mak ayah beliau yang telah ditidurkan.
“Minta kenalan semua kita doakan ya pada Normala Abdul Ghani (ibu) dan Sharip Ibrahim (bapa). Covid-19 itu benar,” ujarnya dalam kapsyen video berkenaan.
Kosmo! difahamkan ibu bapa lelaki berkenaan turut pernah berkhidmat dalam pasukan Polis Diraja Malaysia.
Video itu ditonton lebih 700,000 kali dengan kebanyakan pengguna media sosial tersebut memberi kata-kata semangat selain mendoakan kesihatan ibu bapa anggota polis berkenaan.

“Mereka juga manusia biasa. Di sebalik uniform terselit banyak kisah suka dan duka. Semoga Allah permudahkan urusan dan memberi kesembuhan kepada mak dan ayah abang polis ini. Amin,” doa Fiq Taufiq.
“Semoga dipermudahkan urusan. Kasihan petugas barisan hadapan kita. Penat. Keluarga kena Covid-19 tetap kena kerja,” komen Szry Ertyqa.
“Betul kata orang sekeras mana pun kita tetapi bab mak ayah kita boleh tewas. Harap sangat ibu bapa abang cepat sembuh dan pulih seperti sedia kala,” ujar dien754. – K! ONLINE


Guru didakwa 32 pertuduhan seks luar tabii, amang seksual
Oleh ASLIZA MUSA

17 September 2021, 3:35 pm
TELUK INTAN-Seorang guru sebuah sekolah menengah di Tapah mengaku tidak bersalah di Mahkamah Sesyen di sini hari ini atas 32 pertuduhan melakukan seks luar tabii dan amang seksual fizikal terhadap tujuh pelajar lelaki, tahun lalu.
Tertuduh, Mohd. Faizal Amir, 32, membuat pengakuan tersebut selepas pertuduhan ke atasnya dibacakan jurubahasa di hadapan Hakim Intan Nurul Farena Zainal Abidin.
Mengikut pertuduhan, bapa kepada seorang anak itu didakwa atas 10 pertuduhan dengan sengaja melakukan persetubuhan yang bertentangan dengan aturan tabii kepada tujuh pelajar lelaki berusia 14 hingga 16 tahun.
Perbuatan itu dilakukan tertuduh di rumah warden sekolah berkenaan antara 28 Julai hingga 29 September 2020.
Bagi kesalahan itu, dia didakwa mengikut Seksyen 377C Kanun Keseksaan yang membawa hukuman penjara minimum lima tahun dan maksimum 20 tahun serta sebat.
Tertuduh turut didakwa dengan 22 pertuduhan amang seksual fizikal mengikut Seksyen 14(a) dan Seksyen 14(d) Akta Kesalahan-kesalahan Seksual Terhadap Kanak-Kanak 2017 yang dibaca bersama Seksyen 16 akta sama.

Kesalahan yang dilakukan di lokasi, tarikh dan masa yang sama itu memperuntukkan hukuman penjara sehingga 20 tahun dan sebatan, jika sabit kesalahan.
Pendakwaan dikendalikan oleh Timbalan Pendakwa Raya, Cheah Shuh Yuan manakala tertuduh diwakili peguam, Muhammad Farid Wajdi Hanif.
Pada prosiding tersebut, Shuh Yuan tidak menawarkan sebarang jaminan kepada tertuduh namun Muhammad Farid memohon agar jaminan RM3,000 dikenakan ke atas anak guamnya bagi setiap kes.
Hakim Intan Nurul Farena membenarkan tertuduh diikat jamin RM5,000 dengan seorang penjamin bagi setiap 11 kes dengan jumlah keseluruhan jaminan sebanyak RM55,000 sebelum menetapkan 15 November ini untuk sebutan semula kes bagi serahan dokumen.
Mahkamah juga menetapkan tertuduh untuk melapor diri setiap bulan di balai polis berhampiran dan dilarang mendekati mangsa.
Tertuduh membayar wang jaminan berkenaan. -K! ONLINE


Destinasi pelancongan Terengganu dipantau 600 anggota polis
Oleh TENGKU DANISH BAHRI TENGKU YUSOFF

17 September 2021, 4:12 pm
KUALA NERUS – Polis Diraja Malaysia (PDRM) mengetatkan pemantauan di destinasi pelancongan Terengganu berikutan jangkaan peningkatan pengunjung ekoran peralihan negeri itu ke Fasa 3 Pelan Peralihan Negara (PPN) mulai hari ini.
Ketua Polis Terengganu, Datuk Rohaimi Md. Isa berkata, seramai 600 anggota polis akan ditugaskan untuk memantau pematuhan prosedur operasi standard (SOP) di lokasi tumpuan pelancong terbabit.
“Tumpuan akan diberikan kepada rangkaian pulau peranginan, pantai dan hutan lipur di seluruh negeri ini.
“Bilangan anggota polis dalam pasukan pematuhan dan pemantauan itu akan dipertingkatkan dalam masa terdekat bagi menampung kehadiran ramai pelancong,” katanya di Pulau Redang di sini hari ini.
Terdahulu beliau bersama Pengerusi Jawatankuasa Pelancongan, Kebudayaan dan Teknologi Digital Terengganu, Ariffin Deraman menyampaikan taklimat kepada pengusaha-pengusaha pelancongan di pulau peranginan terkenal itu.
Dalam pada itu, Rohaimi memberitahu, pelancong yang mahu memasuki Pulau Lang Tengah, Setiu perlu menjalani ujian saringan Covid-19.

Beliau berkata, ia berikutan permintaan pengusaha resort di Pulau Lang Tengah namun peraturan itu tidak diwajibkan di pulau-pulau peranginan lain seperti Pulau Redang, Pulau Perhentian dan Pulau Kapas. -K! ONLINE


17,577 kes hari ini
Oleh SITI A'ISYAH SUKAIMI

17 September 2021, 4:02 pm
PUTRAJAYA – Sebanyak 17,577 kes baharu dilaporkan hari ini, menjadikan jumlah kes positif Covid-19 sebanyak 2,067,327 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak merekodkan sebanyak 3,480 kes, diikuti oleh Selangor (2,646 kes) dan Johor (2,334 kes).
“Perak (1,596 kes), Sabah (1,533 kes), Pulau Pinang (1,462 kes), Kedah (1,173 kes), Kelantan (869 kes), Pahang (832 kes), Terengganu (719 kes), Kuala Lumpur (366 kes), Melaka (287 kes) dan Negeri Sembilan (198 kes).
“Perlis (41 kes), Putrajaya (31 kes) dan Labuan (10 kes),” katanya pada Twitter di sini hari ini. -K!ONLINE


Jangan mencuri, kalau nak kerja saya cuba bantu – Nabila Razali
Oleh NUR EMIRA SAIZALI

17 September 2021, 3:54 pm
PETALING JAYA – “Janganlah mencuri, jika nak kerja saya boleh cuba serapkan sebagai staf.”
Demikian respons penyanyi popular Nabila Razali apabila salah satu cawangan gerai ayam goreng miliknya, Ayo Fried Chicken yang terletak di Masok Food Court, Kampung Baru dipecah hari ini.
Ujar pemilik nama penuh Nur Nabila Mohd Razali itu, walaupun kecewa, dia percaya kejadian tersebut berlaku kerana faktor desakan hidup pada waktu sukar ketika ini.
“Ya, memang terkejut dan sedih apabila dengar Ayo Fried Chicken cawangan Kampung Baru dipecah masuk.
“Walaupun begitu, saya faham keadaan sekarang ini ramai yang memerlukan wang kerana desakan hidup dan mungkin tak tahu bagaimana lagi caranya untuk mendapatkan duit,” katanya kepada Kosmo! Online sebentar tadi.
Disebabkan itu, Nabila yang juga merupakan pelakon drama Kebaya Kasut Kanvas turut melahirkan rasa simpati terhadap individu yang sanggup melakukan jenayah sebegitu.

“Saya rasa simpati melihat golongan seperti ini (pencuri) yang menggunakan pendekatan dengan memecah masuk premis berbanding mencari kerja secara halal.
“Kalau mereka minta kerja, saya boleh pertimbangkan untuk menyerap mereka sebagai staf,” kata pelantun lagu Peluang Kedua itu.
Tambah penyanyi berusia 28 tahun itu, dia mengusahakan perniagaan tersebut bagi membantu membantu dan berkongsi rezeki dengan individu lain yang memerlukan.
“Niat saya berniaga pun bukan untuk diri sendiri tetapi ingin berkongsi rezeki dengan orang lain.
“Jadi, apabila dipecah masuk, kejadian tersebut mengganggu kakitangan di premis saya dan kredibiliti mereka. Harapnya benda ini tidak berlaku lagi,” ujarnya.
Menurut Nabila, jumlah kerugian yang dialaminya bernilai RM2,000 tetapi dia masih belum membuat laporan polis berhubung kejadian tersebut.
“Jumlah kerugian sebanyak RM2,000 dan kami belum buat laporan polis lagi tetapi sudah membuat aduan dengan pihak Masok Food Court agar mengetatkan lagi sistem keselamatan,” katanya lagi.
Difahamkan, Ayo Fried Chicken Kampung Baru merupakan salah satu daripada lima cawangan yang diusahakan Nabila. – K! ONLINE


Redah tanah runtuh, pokok tumbang selamatkan warga emas
Oleh IVAN AMIRUL

17 September 2021, 4:27 pm
PENAMPANG – Pasukan bomba terpaksa memotong dahan pokok serta meredah lumpur demi menyelamatkan seorang wanita warga emas di Kampung Sugud hari ini.
Dalam kejadian pukul 8 pagi itu, mangsa, Linjuin Sikunal, 89, yang menghidapi sakit tua dikatakan cuba menyelamatkan diri daripada runtuhan tanah yang berlaku di hadapan rumahnya tetapi tergelincir sehingga mengakibatkan patah kaki dan terpaksa mendapatkan bantuan.
Ketua Operasi Balai Bomba dan Penyelamat (BBP) Penampang, Jamaludin Husin berkata, sepasukan sembilan anggota bersama pegawai bomba bergegas ke lokasi kejadian bagi menjalankan operasi menyelamat mangsa sejurus menerima laporan mengenai kejadian itu pada pukul 8.19 pagi.
“Kita mendapati jalan masuk ke rumah mangsa sejauh kira-kira 500 meter dihalang tanah runtuh dan pokok tumbang serta kabel TM sebaik tiba di lokasi kejadian.
“Anggota bomba bsrtugas terpaksa melakukan operasi pemotongan kayu bagi memberi laluan masuk ke rumah mangsa.
“Selepas berjaya sampai ke rumah terbabit, mangsa didapati patah kaki selain menghidapi sakit tua,” katanya ketika dihubungi hari ini.

Mengulas lanjut, Jamaludin berkata, mangsa diberikan rawatan awal dan pemasangan ‘lower limb’ di kaki, mangsa terus dibawa keluar ke jalan utama.
Menurutnya, mangsa dihantar ke Hospital Queen Elizabeth II (HQEII) menggunakan van Unit Bantuan Perkhidmatan Kecemasan (ERMS) bagi mendapatkan rawatan lanjut dan kini dilaporkan stabil. -K! ONLINE


Tiga kementerian termasuk MOF kaji stabilkan harga ayam
Oleh NOR IDAYU BOSRO

17 September 2021, 4:42 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) akan melibatkan Kementerian Kewangan (MOF) dalam mencari penyelesaian yang boleh dilaksanakan kerajaan sebagai langkah proaktif menstabilkan harga ayam untuk jangka masa panjang.
Menterinya, Datuk Seri Alexander Nanta Linggi berkata, untuk tujuan itu, beliau akan mengadakan pertemuan dan perbincangan dengan MOF selain Kementerian Pertanian dan Industri Makanan (MAFI) bagi mencari satu penyelesaian jangka panjang munasabah terhadap isu harga ayam.
Beliau berkata, buat masa ini, KPDNHEP secara berterusan mengadakan sesi perbincangan bersama MAFI dalam memastikan isu kos tinggi makanan ternakan seperti dedak import, harga baka dan anak ayam yang mempengaruhi harga ayam di peringkat pengguna dapat diminimum serta diurus dengan baik.
“KPDNHEP prihatin dan mengambil maklum akan permasalahan harga makanan ayam yang tinggi yang turut menjadi faktor kepada kenaikan harga ayam di pasaran.
“Lebih kurang 80 peratus makanan ayam adalah diimport dan kenaikan harga di peringkat global turut mempengaruhi isu harga ayam di pasaran negara,” katanya dalam satu kenyataan di sini hari ini. -K! ONLINE


Rugi RM571,000 ditipu ‘Tengku’ dalam aplikasi Grindr
Oleh MUHAMMAD AYMAN GHAFFA

17 September 2021, 4:19 pm
KOTA BHARU – Seorang lelaki hanya mampu berputih mata apabila mengalami kerugian sebanyak RM571,000 selepas menjadi mangsa penipuan Love Scam daripada individu yang mengaku dirinya kerabat diraja dengan gelaran Tengku menerusi aplikasi sosial,Grindr sejak empat bulan lalu.
Mangsa berusia 20-an dan bekerja sebagai peniaga telah tampil membuat laporan polis Selasa lalu selepas mendakwa telah ditipu suspek yang juga dipercayai seorang lelaki.
Ketua Polis Kelantan, Datuk Shafien Mamat berkata, siasatan mendapati, suspek yang mendakwa dirinya Tengku meminta mangsa membuktikan kesetiaannya dengan menyerahkan barang kemas milik ibunya.
Menurutnya, bagi membuktikan cinta, mangsa telah menghantar barang kemas sebanyak dua kali iaitu pada 31 Mei menggunakan teksi dan pada 2 Jun lalu menggunakan GrabCar kepada seorang pembantu peribadi suspek yang dipercayai berada di daerah ini.
“Dalam tempoh perkenalan itu mangsa turut membuat beberapa transaksi pemindahan wang sebanyak RM201,000 ke dalam dua akaun bank milik individu ketiga atas alasan sama selain dijanjikan sebuah kenderaan trak pikap oleh suspek.
“Mangsa juga mendakwa dia dipaksa untuk terus menyerahkan wang kepada Tengku itu kerana suspek mengugut akan menyebarkan video bogelnya jika dia gagal berbuat demikian,” katanya dalam satu kenyataan di sini hari ini.

Menurut Shafien, mangsa akhirnya nekad membuat laporan polis selepas suspek tidak datang berjumpanya seperti yang dijanjikan selain tidak memulangkan semula barang kemas yang dianggarkan bernilai RM370,000.
Tambahnya, kes disiasat mengikut Seksyen 420 Kanun Keseksaan kerana menipu. -K! ONLINE


Tidak sempat jual 654 bungkus air ketum
Oleh MOHD SYALMIZI HAMID

17 September 2021, 4:38 pm
SEBERANG PERAI – Satu sindiket memproses air ketum tidak sempat menjual sebanyak 654 bungkus minuman itu selepas polis melakukan serbuan di sebuah premis di Kampung Manggis, Butterworth di sini semalam.
Dalam operasi kira-kira pukul 9 malam oleh Balai Polis Sungai Dua itu, tiga lelaki berusia 28 hingga 47 tahun yang disyaki terlibat dalam kegiatan penjualan air ketum turut ditahan.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pada operasi itu, pihaknya merampas sebanyak enam tong berwarna jingga berisi 654 bungkus plastik lutsinar berikat getah diayaki air ketum.
“Selain itu, tiga bungkusan plastik hitam (besar) yang mengandungi daun ketum seberat kira-kira 15 kilogram turut dirampas dengan nilai keseluruhan rampasan adalah RM1,785.
“Peralatan memasak air ketum seperti periuk, dapur dan tong gas turut dirampas,” katanya dalam satu kenyataan di sini hari ini.
Sementara itu, Noorzainy berkata, ujian saringan air kencing mendapati dua suspek positif dadah jenis morfin, manakala seorang lagi positif methamphetamine.

Beliau berkata, kes itu disiasat mengikut Seksyen 30(3) Akta Racun 1952 dan Seksyen 15(1)(a) Akta Dadah Berbahaya 1952. – K! ONLINE


Lapan petugas MBSP korban Covid-19
Oleh MOHD SYALMIZI HAMID

17 September 2021, 4:14 pm
SEBERANG PERAI – Seramai lapan kakitangan Majlis Bandaraya Seberang Perai (MBSP) dilaporkan meninggal dunia akibat Covid-19.
Datuk Bandar MBSP, Datuk Rozali Mohamud berkata, tiga daripada mereka yang berusia 28 hingga 57 tahun itu belum menerima vaksin, manakala empat telah menerima dos pertama dan seorang telah lengkap divaksin.
Menurutnya, terdapat 33 lagi kakitangan sedang bertarung dengan virus berkenaan ketika ini.
Beliau berkata demikian ketika berucap sempena Majlis Sambutan Hari Bandaraya di Ibu Pejabat MBSP, Bandar Perda di Bukit Mertajam di sini yang disempurnakan oleh Pengerusi Jawatankuasa Perumahan, Kerajaan Tempatan dan Perancangan Bandar dan Desa negeri, Jagdeep Singh Deo hari ini.
Rozali berkata, sehingga hari ini seramai 3,930 atau 98.6 peratus warga MBSP telah menerima vaksin Covid-19. – K! ONLINE


8 suspek buang toksik dibebaskan
Oleh KHAIRUL MOHD. ALI

18 September 2021, 10:07 pm
JOHOR BAHRU – Lapan suspek yang direman kerana dipercayai terlibat dalam insiden pencemaran Kampung Baru Sri Aman, Kempas, di sini Selasa lalu dibebaskan dengan jaminan polis hari ini.
Pengarah Jabatan Alam Sekitar (JAS) Negeri Johor, Dr. Mohd. Famey Yusoff berkata, kesemua mereka yang direman tiga hari bermula Khamis lalu dibebaskan sejurus pihaknya selesai mengambil keterangan.
“Pegawai penyiasat sedang melengkapkan kertas siasatan dan dijangka mereka akan berdepan dengan pertuduhan dalam masa terdekat.
“JAS akan maklumkan tarikh pertuduhan nanti,” katanya ketika dihubungi pemberita di sini hari ini.
Terdahulu, Menteri Alam Sekitar dan Air, Datuk Seri Tuan Ibrahim Tuan Man dilaporkan berkata, seramai sembilan suspek terdiri daripada lima warga tempatan serta empat warga asing termasuk pemilik premis ditahan bagi membantu siasatan berhubung insiden berkenaan.
Seorang daripada mereka bagaimanapun telah dibebaskan selepas keterangan lengkap diambil manakala lapan yang lain dikenakan tahanan reman. – K! ONLINE


Pembentukan lubang ozon kutub selatan makin membimbangkan
Oleh KOSMO!

18 September 2021, 9:00 pm
BONN, Jerman – Perkhidmatan Pemantauan Atmosfera Copernicus Kesatuan Eropah (ECMWF) mendedahkan saiz lubang lapisan ozon yang terbentuk setiap tahun di wilayah kutub selatan kini lebih besar dari benua Antartika, lapor laman berita Wionews, semalam.
Lapisan itu dilaporkan semakin menipis dan membentuk lubang di Antartika ketika musim semi hemisfera selatan iaitu dari bulan Ogos hingga Oktober.
Lubang itu mencapai ukuran terbesar antara pertengahan September dan pertengahan Oktober.
“Awal tahun ini, pembentukan lubang di lapisan ozon adalah seperti yang dijangka.
“Namun begitu, ramalan terkini menunjukkan bahawa pembentukan lubang ini menjadi lebih besar daripada biasa,” kata Pengarah Copernicus, Vincent-Henri Peuch.
Pembentukan lubang itu biasanya disebabkan oleh bahan kimia seperti klorin dan bromin yang berpindah ke stratosfera lalu menimbulkan reaksi pemangkin semasa musim sejuk Antartika.

Lubang ozon berkaitan dengan pusaran kutub Antartika yang merupakan kumpulan udara sejuk yang berpusing yang bergerak di sekitar Bumi.
Lapisan ozon melindungi Bumi dari pancaran matahari yang berbahaya namun lapisan pelindung ini terancam oleh pencemaran industri dan udara yang semakin berleluasa. – Agensi


Terminal Feri Kuala Kedah dibuka 23 September ini
Oleh NUR ANATI JUHARI

18 September 2021, 8:16 pm
ALOR SETAR – Perkhidmatan feri dari Terminal Feri Kuala Kedah ke Pulau Langkawi akan dibuka semula bermula 23 September ini.
Terminal feri itu dibuka apabila pelaksanaan Perintah Kawalan Pergerakan Diperketatkan (PKPD) di Kuala Kedah sejak 6 September lalu tamat esok.
Pengurus Sumber Manusia dan Operasi Konsortium Ferry Line Ventures Sdn. Bhd., Kapten Baharin Baharom berkata, terminal feri tersebut hanya dibuka pada Khamis ini bagi memberi laluan kepada agensi kerajaan dan swasta membuat persiapan tempat bagi tujuan ujian saringan Covid-19.
“Buat permulaan, kami hanya membuka dua perjalanan sehari dan memantau trend pembelian tiket.
“Pengalaman di Kuala Perlis baru-baru ini, ramai penumpang tidak jadi masuk ke Langkawi atau memohon pindaan tarikh disebabkan mendengar cerita tidak benar di media sosial,” katanya dalam satu kenyataan di sini hari ini.
Baharin berkata, pihaknya memohon agar isu kesesakan di Terminal Feri Kuala Perlis yang lama dan ditularkan semula tidak dijadikan modal untuk menakutkan pelancong ke Langkawi.

“Kami juga menyambut baik ujian saringan Covid-19 di pintu-pintu masuk terminal feri ke Langkawi kerana dapat memberi sedikit keyakinan kepada penumpang di dalam feri dan penduduk tetap Langkawi.
“Diingatkan juga agar penumpang dapat merancang perjalanan dan datang ke terminal sekurang-kurangnya dua jam awal bagi mengelak kesesakan di pusat ujian saringan Covid-19,” katanya. – K! ONLINE


Chong Wei naik taraf Unit Kecemasan Hospital Bukit Mertajam
Oleh MOHD RIDZAUDDIN ROSLAN

18 September 2021, 7:36 pm
PETALING JAYA – Legenda badminton, Datuk Lee Chong Wei terus berbakti kepada negara dalam usaha menentang Covid-19 apabila menyumbangkan bantuan bagi menaik taraf Unit Kecemasan Hospital Bukit Mertajam di Pulau Pinang.
Perkara itu dimaklumkan Ketua Pengarah Kesihatan, Tan Sri Dr. Noor Hisham Abdullah menerusi ciapan di laman Twitternya dengan mengucapkan jutaan terima kasih kepada Chong Wei atas sumbangan tersebut.
“Saya dan seluruh warga Kementerian Kesihatan (KKM) ingin mengucapkan setinggi-tinggi penghargaan dan ribuan terima kasih kepada Yayasan Lee Chong Wei atas sumbangan menaik taraf Unit Kecemasan Hospital Bukit Mertajam.
“Semoga ianya dapat dimanfaatkan sebaiknya untuk semua penduduk setempat dan sekitarnya,” katanya tadi.
Tangkap layar ciapan Dr. Noor Hisham yang mengucapkan ucapan terima kasih kepada Chong Wei.
Sebelum ini, Jabatan Kesihatan Negeri Pulau Pinang menjadikan Hospital Bukit Mertajam sebagai hospital hibrid Covid-19 susulan peningkatan kes wabak tersebut yang memerlukan rawatan.
Terdapat 72 katil dengan paip oksigen yang dikhaskan untuk pesakit Covid-19 selain bilangan katil boleh ditingkatkan sehingga 120 katil jika keperluan bertambah.

Hospital itu juga dapat menerima pesakit hemodialisis yang dijangkiti Covid-19 memandangkan ia dilengkapi dengan kemudahan hemodialisis di katilnya.
Chong Wei yang dibesarkan di Berapit, Pulau Pinang merupakan antara legenda badminton negara yang banyak mengharumkan nama Malaysia di peringkat antarabangsa.
Sementara itu, rata-rata pengguna laman Twitter turut melahirkan ucapan terima kasih kepada Chong Wei di atas sumbangan diberikan dalam usaha memberikan perkhidmatan kesihatan terbaik kepada rakyat. – K! ONLINE


Lelaki dakwa lepaskan tembakan kerana sasar makhluk asing
Oleh KOSMO!

18 September 2021, 9:00 pm
RICHMOND, Kentucky – Seorang lelaki yang ditahan kerana melepaskan tembakan dari tingkap bilik hotel yang didiaminya mendakwa dia berbuat begitu kerana mahu menembak makhluk asing, lapor akhbar Daily Star semalam.
Samuel Riddle, 55, menembak ke arah tempat meletak kenderaan dan sebuah bilik berhampiran di hotel tersebut, tengah hari semalam (waktu tempatan).
Dia yang sebelum ini pernah ditahan atas beberapa kesalahan jenayah lain didakwa atas empat tuduhan iaitu membahayakan pegawai polis, beberapa tuduhan salah laku jenayah serta memiliki pistol dan senjata api.
Polis tempatan dalam satu kenyataan akhbar berkata, Riddle memberitahu bahawa dia terlihat makhluk asing di tempat meletak kenderaan lantas menembak makhluk tersebut.
“Detektif mendapati Riddle merupakan bekas seorang penjenayah yang pernah disabitkan kesalahan serta memiliki dua pucuk pistol tangan dan satu senapang separa automatik.
“Tiada kecederaan dilaporkan akibat insiden itu. Polis kemudiannya menemui beberapa butir peluru pada beberapa buah kenderaan di tempat meletak kenderaan dan salah satunya memasuki sebuah kawasan berdekatan,” demikian menurut kenyataan akhbar tersebut. – Agensi


Penyelidik hasilkan cat paling putih di dunia
Oleh KOSMO!

18 September 2021, 8:00 pm
LAFAYETTE BARAT, INDIANA – Sepasukan penyelidik dari Universiti Purdue menerima pengiktirafan Guinness World Records apabila menghasilkan cat paling putih di dunia, lapor agensi berita United Press International kelmarin.
Profesor kejuruteraan mekanikal di Fakulti Industri Lafayette Barat, Xiulin Ruan berkata, sasaran utama projek tersebut adalah untuk menghasilkan cat yang mampu memantulkan cahaya matahari dari bangunan dan mengurangkan penggunaan tenaga untuk melawan perubahan iklim.
Menurut Xiulin, cat tersebut yang menggabungkan zarah barium sulfat memantulkan 98.1 peratus sinaran suria, menjadikan permukaan yang dicat terasa lebih sejuk berbanding permukaan sekitarnya.
Tambahnya, proses membuat cat reflektif itu mempunyai kesan sampingan yang menjadikan cat menjadi putih.
Rekod bagi cat tersebut akan dimasukkan ke dalam buku Guinness Book of World Records edisi 2022. – AGENSI


Penghantar makanan maut elak kendera saji
Oleh NIK NUR IZZATUL HAZWANI NIK ADNAN

18 September 2021, 10:03 pm
KEMAMAN – Seorang penghantar makanan maut selepas motosikal jenis Yamaha Y15 yang ditungganginya terlanggar belakang sebuah kendera saji di Kilometer 122, Jalan Kuala Terengganu-Kuantan berhampiran Kerteh di sini hari ini.
Dalam kejadian pada pukul 3 petang itu, mangsa, Mohd. Helmi Faizal, 35, dari Ketengah Jaya di sini meninggal dunia akibat kecederaan parah di bahagian kepala dan beberapa anggota badan.
Ketua Polis Daerah Kemaman, Superintendan Hanyan Ramlan berkata, sewaktu kejadian, Mohd. Helmi yang bekerja di sebuah restoran makanan segera di Kerteh dikatakan dalam perjalanan pulang ke tempat kerjanya selepas selesai menghantar pesanan pelanggan di lokasi berhampiran.
“Sebaik tiba di lokasi kejadian, motosikal ditunggangi mangsa gagal mengelak lalu merempuh belakang sebuah kendera saji yang tiba-tiba mengubah haluan memasuki laluan kiri.
“Kendera saji itu dikatakan memasuki laluan tersebut bagi mengelak sebuah kereta Proton Wira dipandu seorang warga emas,” katanya ketika dihubungi Kosmo! di sini hari ini.
Hanyan berkata, mayat Mohd. Helmi telah dihantar ke Unit Forensik Hospital Kemaman di sini untuk dibedah siasat.

Beliau berkata, siasatan dilakukan mengikut Seksyen 41(1) Akta Pengangkutan Jalan 1987. – K! ONLINE


Pedofil kendalikan laman web lucah kanak-kanak dipenjara 27 tahun
Oleh KOSMO!

18 September 2021, 8:30 pm
ANNAPOLIS, MARYLAND – Seorang lelaki pedofil yang mengendalikan sebuah laman web gelap atau ‘dark web’ yang memaparkan lebih 8.5 juta imej penderaan seksual kanak-kanak dijatuhi hukuman penjara 27 tahun, lapor akhbar Daily Star semalam.
Eric Eoin Marques, 36, yang memiliki kerakyatan Amerika Syarikat (AS) dan Ireland telah ditahan di Ireland pada 2013 dan diekstradisi ke AS enam tahun kemudian.
Menurut pendakwa raya, Marques menghasilkan dan mengendalikan pelayan komputer di laman web gelap selama lima tahun antara 2008 hingga 2013.
Sistem itu membolehkan pengguna mengakses jutaan imej rogol dan penderaan melibatkan kanak-kanak.
Jabatan Kehakiman AS menyatakan bahawa hampir dua juta imej dan video adalah ‘melibatkan mangsa yang tidak diketahui oleh penguatkuasaan undang-undang’.
“Sebilangan besar gambar ini melibatkan penderaan sadis terhadap bayi dan kanak-kanak seperti diikat, diliwat dan bersifat memalukan seperti membuang air kecil dan besar serta muntah,” jelas jabatan tersebut.

Menurut pengadilan mahkamah, pegawai penyiasat telah mengenal pasti tertuduh sebagai penyedia gambar penderaan kanak-kanak terbesar di seluruh dunia dan memperoleh bayaran berjumlah AS$3.6 juta (RM15.02 juta) daripada kegiatannya.
Marques bagaimanapun meminta hakim menjatuhkan hukuman penjara 21 tahun kerana dia telah menjalani hukuman selama lapan tahun sebelum itu, namun permohonan tersebut ditolak.
Peguam AS, Jonathan Lenzner menyatakan bahawa tertuduh telah menyebabkan ‘kerosakan yang tidak dapat diungkapkan’ kepada kanak-kanak.
Selain hukuman penjara, Marques turut diperintahkan untuk membayar sebanyak AS$87,000 (RM362,960) kepada mangsa-mangsa yang telah disebarkan gambar mereka. – AGENSI


Pengunjung 45 pusat peranginan, rekreasi di Kelantan patuh SOP
Oleh TOREK SULONG

18 September 2021, 7:41 pm
BACHOK – Orang ramai yang mengunjungi 45 lokasi tumpuan awam termasuk pantai dan pusat rekreasi di negeri ini didapati mematuhi prosedur operasi standard (SOP) meskipun pelbagai kelonggaran telah diberikan oleh kerajaan dalam Fasa 2 Pelan Pemulihan Negara.
Ketua Polis Kelantan, Datuk Shafien Mamat berkata, ketika menjalankan pemeriksaan, semua pengunjung didapati lengkap dua dos vaksin ketika keluar bersiar-siar.
Menurutnya, sehubungan itu, polis Kelantan telah menubuhkan enam skuad di setiap daerah untuk memantau lokasi pantai dan air terjun agar pengunjung mematuhi protokol kesihatan ketika berekreasi.
“Arahan ini telah dikeluarkan kepada semua Ketua Polis Daerah selepas kerajaan melonggarkan SOP dalam aktiviti rekreasi dan kunjungan ke lokasi peranginan.
“Kita mengambil pendekatan nasihat dan menegur masyarakat sekiranya mendapati pengunjung tidak mematuhi SOP terutamanya kaedah pemakaian pelitup muka di bawah dagu dalam kelompok keluarga mereka,” katanya ketika ditemui pemberita selepas menjalankan pemantauan di Pantai Irama di sini hari ini.
Hadir sama, Ketua Polis Daerah Bachok, Deputi Superintendan Muhammad Ismail Jamaluddin. – K! ONLINE


KJ buat lawatan mengejut di Hospital Kajang
Oleh NUR HUDA MUSA

18 September 2021, 7:44 pm
PETALING JAYA – Menteri Kesihatan, Khairy Jamaluddin Abu Bakar hari ini meluangkan masa mengadakan lawatan secara mengejut di Hospital Kajang.
Beliau yang tiba di hospital tersebut tengah hari tadi ditemani oleh seorang pegawai sahaja difahamkan telah bertemu dengan doktor, jururawat dan petugas kesihatan untuk melihat keadaan sebenar di hospital berkenaan.
Gambar Khairy Jamaluddin ketika melawat hospital tersebut telah dikongsi oleh seorang pengguna Twitter, Khairul Hafidz petang tadi.
“Spotted in (dikesan di) Hospital Kajang. Ini baru betul bila kita kata lawatan mengejut. Memang boleh tercabut jantung staf bila nampak YBMK datang macam ni je.
“Good job YB @Khairykj,” ciapnya.
Tinjauan Kosmo! di ruang komen mendapati rata-rata pengguna media sosial memuji tindakan Khairy Jamaluddin yang sanggup turun melihat sendiri keadaan di hospital tanpa protokol.

“Ini yg sepatutnya, bukannya kena bagitahu seminggu awal..dah satu hal kena buat majlis sambutan bagai. Staf hospital banyak lagi kerja lain nak buat,” kata Emman.
“Menteri Kesihatan paling terbaik @Khairykj. Terkejut bila tiba-tiba datang sapa suami saya,” kata Aina.
“Terbaik, rasanya inilah pendekatan yang sangat bagus. Menteri turun sendiri, tak perlu sambutan dan tengok masalah di bawah,” kata Laddy Crystal.
“Bagus semua kementerian buat macam ni. Datang mengejut tak payah ramai-ramai. Baru nampak flow apa yang kau nak tengok. Bukan cover-cover bila rasmi,” kata Hafiz.
Perkongsian itu turut tular di media sosial dan mendapat lebih 13,000 tanda suka. – K! ONLINE


423 kompaun kesalahan SOP dikeluarkan
Oleh NUR SHARIEZA ISMAIL

18 September 2021, 7:07 pm
SEPANG – Sebanyak 423 kompaun berkaitan kesalahan melanggar prosedur operasi standard (SOP) Fasa Dua Pelan Pemulihan Negara (PPN) telah dikeluarkan sejak 10 September lepas hingga semalam.
Ketua Polis Selangor, Datuk Arjunaidi Mohamed berkata, kompaun itu dikeluarkan atas pelbagai kesalahan seperti tidak memakai pelitup hidung dan muka, gagal menjaga penjarakan fizikal dan sebagainya.
Beliau berkata, sejak Lembah Klang beralih ke Fasa Dua PPN, polis telah menggerakkan kira-kira seramai 3,000 anggota dari 700 pasukan pemantauan bagi memastikan orang ramai mematuhi SOP yang ditetapkan.
“Antaranya kebenaran rentas daerah yang membuatkan orang ramai mengambil kesempatan melakukan pelbagai aktiviti riadah dan rekreasi.
“Semua pantai dan tempat-tempat tumpuan orang ramai di Selangor seperti air terjun, pemantauan di lokasi tersebut turut dilakukan,” katanya pada sidang akhbar selepas membuat tinjauan pematuhan SOP dalam kalangan pengunjung Pantai Bagan Lalang di sini.
Sementara itu, mengulas tinjauan hari ini, Arjunaidi berkata, beliau berpuas hati dengan pematuhan SOP orang ramai yang tinggi apabila mereka berkunjung ke pantai tersebut.

“Seperti mana diketahui, lokasi ini merupakan salah satu tempat yang menjadi tumpuan penduduk dan dapat dilihat memang ramai yang datang tetapi sebahagian besarnya mereka datang berkeluarga dan mereka duduk berkumpul dalam keluarga mereka sendiri.
“Kita menentukan bahawa mereka yang datang ini mematuhi SOP-SOP yang lain seperti pemakaian pelitup muka dan sebagainya, yang mana kalau kita lihat tadi sebahagian besar mereka memakai pelitup muka bila keluar dari laut,” katanya. – K! ONLINE


Nak bernikah bulan depan? Yusuf Bahrin jawab, insya-Allah
Oleh SAIRUL ZAMRI MISRANI dan MOHAMMAD SHAHEMY AZMI

18 September 2021, 6:24 pm
PETALING JAYA – “Insya-Allah doakan yang baik-baik”.
Itu respons ringkas pelakon meningkat naik Yusuf Bahrin kepada Kosmo! Online mengulas dakwaan ramai kononnya akan bernikah dengan penyanyi popular, Zizi Kirana bulan depan.
Menurut Yusuf atau nama sebenarnya Muhammad Yusuf Bahrin, 29, dia meminta semua mendoakan yang baik-baik sahaja dan enggan mengulas lanjut mengenai perkara (nikah) tersebut.
Bagaimanapun usaha Kosmo! Online mendapatkan Zizi tidak berjaya selepas panggilan dan mesej menerusi WhatsApp tidak dijawab serta berbalas.
Terdahulu, menerusi satu sumber kepada sebuah portal berita medakwa mereka telah pun menghantar dan mengemukakn dokumen ke pejabat agama untuk urusan nikah kelak.
“Sekarang tengah tunggu tarikh sahaja. Mungkin bulan depan (nikah),” demikian kata sumber tersebut seperti yang dipetik portal berita terbabit.

Tambah sumber tersebut, Yusuf juga dikatakan telah menyusun jadual penggambarannya agar tidak bertembung dengan majlis yang dirancang tersebut.
Dalam pada itu, sebuah hantaran menggunakan bahasa Arab dalam InstaStory yang dimuat naik Zizi seakan-akan memberi bayangan dia kini berserah kepada ketentuan Allah.
“Tawakal kepada Allah,” tulisnya ringkas.
Sebelum ini kecoh apabila tular rakaman Yusuf memanggil Zizi dengan panggilan ‘sayang’ ketika mengadakan sesi siaran langsung (live) awal September lalu.
Gembira melihat keterujaan peminat dengan kemesraan mereka, Zizi atau nama lengkapnya Nur Fazelah Mad Tahil, 37, menjelaskan panggilan itu sekadar gurauan. – K! ONLINE


Bomba selamatkan anak anjing dalam lubang tandas
Oleh ZAKI SALLEH

18 September 2021, 7:24 pm
BAGAN DATUK – Khidmat bomba terpaksa dipanggil untuk menyelamatkan seekor anak anjing yang terperangkap di dalam lubang tandas sebuah rumah kosong di Taman Muhibbah, Hutan Melintang dekat sini pagi tadi.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan berhubung kejadian itu pada pukul 11.24 pagi.
Kata jurucakap tersebut, sepasukan anggota bersama jentera dari Balai Bomba dan Penyelamat Hutan Melintang dihantar ke lokasi kejadian bagi membantu.
“Setiba di lokasi, pemeriksaan anggota bomba mendapati seekor anak anjing telah terperangkap dalam lubang tandas di rumah kosong tersebut.
“Anggota menggunakan peralatan khas untuk memecahkan lubang tandas bagi mengeluarkan anak anjing malang itu dan kemudian diserahkan kepada penjaga,” ujar jurucakap tersebut.
Operasi yang diketuai PBK II Mohd. Hisham Mat Noh itu tamat pada pukul 12.34 tengah hari. – K! ONLINE


4 anggota polis ditukar tugas, dikenakan tatatertib
Oleh NUR SHARIEZA ISMAIL

18 September 2021, 7:14 pm
SEPANG – Empat anggota polis yang ditahan dalam serbuan di sebuah pusat hiburan di Klang pada 11 September lepas telah ditukar tugas sementara menunggu laporan penuh kesalahan penyalahgunaan dadah.
Ketua Polis Selangor, Datuk Arjunaidi Mohamed, berkata, kesemua anggota terbabit itu secara automatik telah ditukarkan tugas selain dikenakan tindakan tatatertib.
“Tindakan lain yang turut dikenakan adalah seperti kesalahan tidak patuh prosedur operasi standard (SOP) dan kompaun.
“Bagi kesalahan penyalahgunaan dadah itu, kita akan ambil tindakan selepas kita menerima keputusan laporan daripada pakar,” katanya mengulas mengenai penahanan empat anggota polis yang bertugas di Selangor dalam satu serbuan di sebuah pusat hiburan di Klang.
Ujian awal saringan air kencing mendapati seramai 19 individu positif dadah termasuk empat anggota terbabit.
Sementara itu, dalam perkembangan lain, Arjunaidi berkata, polis menafikan dakwaan isteri kepada seorang tahanan yang meninggal dunia di lokap Ibu Pejabat Polis Daerah (IPD) Kuala Langat, T. Vinaiyagar, 49, pada Isnin lepas bahawa terdapat kesan bengkak pada badan suaminya tersebut.

“Dakwaan itu tidak betul sebab kita dah tengok semua itu dan apa pun pakar akan buat laporannya.
“Polis juga telah buka kertas siasatan. Bila berlaku sesuatu perkara, siasatan terus dijalankan seperti mana Ketua Jabatan Siasatan Jenayah Selangor, SAC Nik Ezanee Mohd Faisal telah jelaskan. Itulah tumpuan siasatan kita,” katanya.
Arjunaidi berkata, anggota lokap yang bertugas semasa kejadian tahanan tersebut meninggal dalam lokap juga telah dipanggil untuk siasatan lanjut. – K! ONLINE


Satu lagi kes positif sebelum ke Langkawi
Oleh SITI A'ISYAH SUKAIMI

18 September 2021, 7:18 pm
PUTRAJAYA – Seorang individu disahkan positif Covid-19 melalui ujian RTK-Ag di Lapangan Terbang Antarabangsa Kuala Lumpur (KLIA) selepas saringan dijalankan melibatkan penumpang yang mahu ke Langkawi hari ini.
Ketua Pengarah Kesihatan, Tan Sri Dr. Noor Hisham Abdullah berkata, kes positif tersebut didapati berada dalam kategori satu dan telah diberikan perintah Pengawasan dan Pemerhatian Di Rumah (HSO) untuk menjalani kuarantin di rumah selama 10 hari.
Menurutnya, sehingga pukul 12 tengah hari tadi, seramai 2,507 individu disaring melalui Projek Rintis Gelembung Pelancongan Langkawi melibatkan 2,326 individu menjalani saringan di lapangan terbang dan 181 individu di Jeti Kuala Perlis.
“Bagi jenis ujian yang dijalankan, seramai 2,481 individu menjalani ujian Covid-19 iaitu 2,468 RTK-Ag dan 13 RTPCR, manakala 26 kanak-kanak berumur enam tahun dan ke bawah dikecualikan menjalani ujian Covid-19.
“Daripada 2,507 individu yang disaring, seramai 2,506 individu diluluskan untuk meneruskan perjalanan ke Langkawi iaitu 2,325 melalui kapal terbang dan 181 melalui feri,” katanya dalam satu kenyataan di sini hari ini.
Sehubungan itu, beliau berkata, Kementerian Kesihatan mengingatkan masyarakat untuk terus mengamalkan tindakan kesihatan awam kendiri dalam apa keadaan sekali pun bagi menjaga keselamatan diri, keluarga, dan masyarakat sekeliling. – K! ONLINE


Pos Gob berpotensi jadi pusat ekopelancongan
Oleh AIMUNI TUAN LAH

18 September 2021, 6:04 pm
GUA MUSANG – Perkampungan Orang Asli paling jauh di Kelantan iaitu Pos Gob berpotensi dimajukan sebagai pusat ekopelancongan yang mampu menarik pelancong dalam dan luar negara.
Menteri di Jabatan Perdana Menteri (Ekonomi), Datuk Seri Mustapa Mohamed berkata, kerajaan akan fokus terhadap industri pelancongan di kawasan itu yang berupaya meningkatkan ekonomi dan taraf hidup Orang Asli.
Katanya, Pos Gob mempunyai keindahan alam semula jadi seperti sungai, hutan dan air terjun.
“Keperluan tempat penginapan juga sudah dibina di Pos Gob yang melibatkan 19 buah inap desa, namun ia perlu ditambah baik.
“Pada awal tahun depan kita akan bangunkan Pos Gob ini supaya ia dapat memberi faedah kepada masyarakat setempat,” katanya ketika ditemui pemberita selepas meninjau Program Outreach Vaksinasi Orang Asli di Pos Gob di sini hari ini.
Hadir sama, Timbalan Menteri Pembangunan Luar Bandar, Datuk Seri Abdul Rahman Mohamad dan Ketua Pengarah Jabatan Kemajuan Orang Asli, Sapiah Mohd. Nor.

Mustapa berkata, kerajaan juga mengambil berat masalah yang dihadapi masyarakat Orang Asli khususnya untuk menangani kadar kemiskinan dalam kalangan mereka.
Katanya, kadar kemiskinan Orang Asli masih tinggi di negara ini dan kerajaan akan berusaha membantu agar dapat mewujudkan peluang kepada mereka untuk meningkatkan taraf ekonomi. – K! ONLINE


Cubaan selamatkan rakan bertukar tragedi
Oleh EDDY AQMAL MOHAMED HAMIDI

18 September 2021, 7:00 pm
KUALA KUBU BHARU – Tindakan seorang remaja lelaki terjun ke dalam empangan untuk menyelamatkan rakannya yang tergelincir bertukar tragedi apabila dia dikhuatiri lemas dalam kejadian dekat jambatan Kampung Pertak, Kuala Kubu Bharu di sini hari ini.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan pada pukul 3.54 petang sebelum menggerakkan anggota ke lokasi.
Seramai tujuh pegawai dan anggota dari Balai Bomba dan Penyelamat Kuala Kubu Bharu dikejarkan ke lokasi bagi kerja-kerja menyelamat mangsa, Hamzah Ilya Azman, 19.
“Sebelum kejadian, mangsa cuba menyelamatkan rakannya yang tergelincir ke dalam empangan semasa berswafoto,” katanya dalam kenyataan di sini hari ini.
Menurut Norazam, rakan mangsa yang berusia 20 tahun bagaimanapun berjaya menyelamatkan diri dengan berenang ke tebing.
Walau bagaimanapun mangsa yang terjun untuk menyelamatkan rakannya pula tidak timbul.

Gerakan mencari mangsa sedang giat dilakukan bersama Pasukan Penyelamat Di Air (PPDA).
“Orang ramai dinasihatkan supaya berhati-hati ketika melakukan aktiviti berkelah atau bercuti di kawasan seperti sungai dan empangan dan beredar sekiranya hujan,” ujar beliau.-K! ONLINE


Sembilan negeri catat kluster baharu
Oleh SITI A'ISYAH SUKAIMI

18 September 2021, 7:28 pm
PUTRAJAYA – Sebanyak 16 kluster baharu dikenal pasti hari ini di sembilan negeri melibatkan 10 kluster tempat kerja, empat kluster komuniti dan dua kluster kumpulan berisiko tinggi.
Ketua Pengarah Kesihatan, Tan Sri Dr. Noor Hisham Abdullah berkata, kluster-kluster tersebut dilaporkan di Johor, Selangor, Labuan, Pulau Pinang, Sarawak, Sabah, Perak, Kelantan dan Pahang.
Menurutnya, dalam masa sama, sebanyak 15,549 kes baharu dilaporkan dengan lima daripada kes import, menjadikan jumlah kes positif Covid-19 sebanyak 2,082,876 kes.
“Daripada jumlah tersebut, sebanyak 263 kes (1.69 peratus) adalah kategori tiga, empat dan lima serta 15,286 kes (98.31 peratus) melibatkan kategori satu dan dua.
“Terdapat 1,165 kes sedang dirawat di Unit Rawatan Rapi dan 689 kes memerlukan bantuan pernafasan,” katanya dalam satu kenyataan di sini hari ini.
Ujarnya, sebanyak 17,205 kes sembuh dilaporkan iaitu melebihi kes harian negara dengan jumlah kes sembuh sepenuhnya daripada Covid-19 sebanyak 1,840,453 kes. – K! ONLINE


3 kampung Orang Asli di Pahang kena PKPD lagi
Oleh AMREE AHMAD

18 September 2021, 6:52 pm
PUTRAJAYA – Tidak sampai 11 hari Perintah Kawalan Pergerakan Diperketatkan (PKPD) ditamatkan, tiga perkampungan Orang Asli di Pahang sekali lagi dikenakan sekatan sama membabitkan Kampung Sungai Kabuk, Kampung Sungai Tiang dan Kampung Sungai Chohong.
Tiga lokaliti masyarakat Orang Asli etnik Semai di Mukim Ulu Telom, Cameron Highlands itu pernah dilaksanakan PKPD dari 26 Ogos sehingga 8 September lalu berpunca daripada kluster komuniti Sungai Kabuk dan menyaksikan kes indeks, seorang lelaki berusia 36 tahun maut sebelum menjangkiti 47 individu lain.
Ketua Pengarah Majlis Keselamatan Negara (MKN), Datuk Rodzi Md. Saad berkata, turut dikenakan PKPD selama 14 hari sehingga 3 Oktober ialah satu lokaliti di Sabah iaitu Kampung Tamu Darat, Kota Belud yang majoritinya etnik Dusun.
Rodzi memaklumkan, tiga lokaliti masing-masing di tiga negeri bakal ditamatkan PKPD serentak seperti dijadualkan antaranya Mukim Kuala Kedah, Kota Setar, Kedah meliputi Taman Baru, Taman Seri Marina, Taman Seri Putra, Kampung Tepi Laut, Kampung Sematang dan Kampung Balai.
“Kawasan lain ialah Pusat Latihan Polis (Pulapol) di Kota Kinabalu, Sabah disebabkan Kluster Jalan Pahlawan yang menyebabkan PKPD dilaksanakan di sana bermula 6 September lalu,” katanya dalam kenyataan hari ini.
Baki satu lagi lokaliti ialah Penjara Tapah termasuk kuarters di Batang Padang, Perak yang dikenakan PKPD pada 23 Ogos lalu. – K! ONLINE


Pandemik Covid-19 lemahkan keinginan seksual individu
Oleh KOSMO!

18 September 2021, 7:30 pm
BEIJING – Satu kajian baharu menunjukkan bahawa pandemik Covid-19 telah menyebabkan keinginan seksual seseorang menurun dengan ketara, lapor Suara.com, semalam.
Kajian yang dilakukan oleh saintis dari China dalam The Journal of Sexual Medicine mendedahkan bahawa keadaan tersebut berlaku disebabkan kelesuan dan keletihan seseorang dalam berdepan pelbagai sekatan ekonomi semasa Covid-19.
Berdasarkan keputusan kajian yang melibatkan 459 peserta, 25 peratus daripadanya mengalami penurunan keinginan seksual yang ketara.
“Meskipun tiada hubung kait jelas dan langsung antara nafsu seksual dan pandemik Covid-19, namun ia berlaku dalam kalangan masyarakat dunia.
“Ini kerana badan kita berada di bawah tekanan dan kepenatan melawan Covid-19 sehingga mengganggu hormon seksual pada skala normal,” tulis kajian itu.
Selain itu, hormon badan yang dikenali sebagai kortisol dan epinefrin dilepaskan secara berlebihan apabila manusia tertekan dan situasi itu menyumbang kepada penurunan rasa ghairah seseorang. – Agensi


AEON Midtown Falim jadi pusat pertama RiVAC di Ipoh
Oleh KOSMO!

18 September 2021, 5:20 pm
PETALING JAYA – Pusat Beli Belah AEON Midtown Falim, Ipoh menjadi pusat pertama untuk Program Vaksinasi Industri Peruncitan (RiVAC) yang memberi vaksinasi kepada pekerja sektor peruncitan di Ipoh, Perak.
Ketua Pegawai Sumber Manusia dan Pengarah Komunikasi Korporat AEON, Dr. Kasuma Satria Mat Jadi berkata, sejumlah 10,000 dos vaksin telah diperuntukkan kepada pusat membeli belah tersebut untuk diberikan kepada pekerja sektor peruncitan bermula 7  September lalu untuk dos pertama manakala sesi dos kedua pula akan dilengkapkan dari 28 September hingga 7 Oktober ini.
“Kami berasa bersyukur kerana diberi peluang untuk melaksanakan program vaksinasi ini dengan sokongan daripada Kementerian Perdagangan Dalam Negeri dan Hal Ehwal Pengguna (KPDNHEP). Matlamat kami sentiasa mengutamakan kesihatan dan kesejahteraan para pemegang taruh di dalam ekosistem kami terjaga.
“Kami juga rasa berbesar hati kerana menjadi Pusat Pemberian Vaksin Industri (PPVIN) dan melalui perlaksanaan program ini, Pusat Beli Belah AEON Midtown Falim juga telah menjadi pusat RiVAC yang pertama di negeri Perak.”

“Program RiVAC di Pusat Beli Belah AEON Midtown Falim ini merupakan kesinambungan dari program yang telah dilaksanakan di Pusat Beli Belah AEON Taman Maluri, Kuala Lumpur Julai lalu di mana sejumlah 1,733 orang yang terlibat di dalam ekosistemnya telah dilengkapkan vaksinasi mereka.
“Kami akan terus merencanakan program sebegini pada cawangan-cawangan kami yang lain secara berperingkat,” katanya dalam kenyataan.

RiVAC merupakan salah satu inisiatif kerajaan dalam bentuk kerjasama strategik awam dan swasta untuk mempercepatkan proses vaksinasi di kalangan pekerja-pekerja sektor peruncitan bagi membantu mencapai 80 peratus imuniti kelompok di negara ini.
Pusat Beli Belah AEON Midtown Falim menempatkan AEON Ipoh Falim Store dan AEON BiG Falim untuk memenuhi keperluan runcit komuniti sekitar.


Copenhagen bandar paling selamat di dunia
Oleh KOSMO!

18 September 2021, 5:18 pm
COPENHAGEN, Denmark – Ibu negara Denmark, Copenghagen telah dinamakan sebagai bandar paling selamat di dunia buat pertama kali, lapor stesen penyiaran CNN, semalam.
Menerusi tinjaun yang dibuat oleh Indeks Bandar Selamat Unit Perisikan Ekonomi (SCI), Copenhagen menduduki tangga pertama daripada 60 negara yang disenaraikan.
Bandar ini menjadi wakil negara Eropah pertama yang berjaya menduduki tempat teratas selepas ia dikuasai oleh bandar benua Asia seperti Tokyo, Osaka dan Singapura sejak beberapa tahun lepas.
Copenhagen mencatat jumlah mata 82.4 daripada jumlah keseluruhan 100 mata bagi penilaian sektor keselamatan digital, keselamatan kesihatan, infrastruktur, keselamatan diri dan keselamatan alam sekitar.
“Salah satu faktor utama yang menjadikan Copenhagen sebagai bandar yang selamat adalah kadar jenayah rendah, yang kini berada pada tahap terendah dalam tempoh lebih satu dekad.
“Copenhagen juga digambarkan menerusi perpaduan sosial yang besar dan jurang kekayaan yang agak kecil. Ia adalah bandar campuran di mana penduduk berjawatan kakitangan dan Ketua Pegawai Eksekutif (CEO) mempunyai anak-anak mereka di sekolah yang sama,” kata Datuk Bandar Copenhagen, Lars Weiss.

Berada di kedudukan seterusnya dalam tinjauan itu adalah Toronto, Kanada dengan 82.2 mata, Singapura (80.7), Sydney, Australia (80.1) dan Tokyo (80). – Agensi


Bekas majikan bayar gaji guna duit syiling 5 sen
Oleh KOSMO!

18 September 2021, 6:00 pm
DUBLIN, Ireland – Seorang pekerja sebuah bar di Dublin tergamam apabila bekas majikannya sengaja membayar gaji terakhirnya menggunakan duit syiling, lapor akhbar Mirror UK, semalam.
Lelaki tersebut, Rian Keogh disuruh mengambil gaji terakhirnya selepas pengurus Alfie Bar mahu membayarnya secara tunai.
Namun begitu, Keogh tidak menyangka bahawa bayaran tunai itu dibuat menggunakan duit syiling dalam sebuah karung seberat 30 kilogram (kg).
“Jika ada yang mahu tahu pengalaman saya sepanjang bekerja di Alfie Bar, ini adalah salah satunya apabila dibayar menggunakan wang syiling dalam karung.
“Semua wang syiling ini bernilai 5 sen, jadi bayangkan berapa banyak yang perlu saya tukarkan menjadi wang kertas,” tulisnya di laman Twitter.
Hantarannya itu menerima pelbagai reaksi orang ramai yang menyuruh Keogh melaporkan perbuatan tersebut kepada jabatan buruh.

“Ini adalah satu bentuk pembulian, anda perlu melaporkannya kepada pihak berkuasa,” tulis seorang pengguna media sosial.
“Apakah yang anda lakukan sehingga diperlakukan sebegini? Ia sangat teruk,” komen seorang lagi. – Agensi


Isu mental, jangan malu minta tolong – Erra Fazira
Oleh SAIRUL ZAMRI MISRANI

18 September 2021, 5:35 pm
PETALING JAYA – Selebriti versatil, Erra Fazira mengingatkan semua agar sentiasa bertanya khabar berita kepada rakan-rakan dan ahli keluarga yang mungkin sedang dirundung kesedihan atau sedih ketika ini.
Menerusi hantaran dalam Instagram, Erra atau nama sebenarnya Fazira Wan Chek berkata, ramai yang sedang diuji dengan pelbagai cabaran serta dugaan termasuk isu berkaitan kesejahteraan mental lebih-lebih lagi di era pandemik ini.
Kata Erra, setiap kali berbual atau berkongsi cerita atau masalah yang dihadapi bagi mengurangkan beban emosi yang ditanggung.
“Bila ada saja masa lapang, saya mesti akan telefon atau mesej seorang kawan untuk bertanya khabar. Cukup dengan soalan ringkas, adakah awak okey dan itu amat bermakna kepada kawan-kawan kita yang mungkin sedang sedih atau sunyi. Lebih-lebih lagi sewaktu pandemik,” kata Erra.
“Jadi, jika ada antara kita yang menghadapi masalah atau rasa terbeban ketika ini, luahkan perasaan dengan seorang yang kita percaya.
“Jangan malu untuk meminta bantuan kerana meminta bantuan itu sebenarnya tanda kekuatan,” tulisnya.

Dalam perkongsian sama, Erra yang terkenal dengan jolokan Primadona Filem Melayu Alaf Baru itu turut berkongsikan pautan informasi lanjut berhubung kesihatan minda dan mental yang disediakan Kementerian Kesihatan.
Katanya, penting mengenal pasti perubahan tingkah laku individu seperti sentiasa kelihatan sedih dan murung, hilang minat terhadap aktiviti yang biasa dilakukan, kesukaran untuk menumpukan perhatian dan melakukan tugas harian yang biasa.
Menjengah ruangan komen, rata-rata pengikut dan rakan artis bersetuju dengan apa yang dikatakan pelantun lagu Yang Terindah Hanyalah Sementara itu.
Awal September, Kementerian Kesihatan (KKM) mendedahkan sebanyak 638 kes bunuh diri dilaporkan oleh Polis Diraja Malaysia (PDRM) setakat Julai lalu iaitu peningkatan 143 peratus atau 1.4 kali lebih tinggi berbanding 262 kes bagi tempoh sama tahun lalu.
Ketua Pengarah Kesihatan, Tan Sri Dr. Noor Hisham Abdullah berkata, jumlah itu juga lebih tinggi berbanding 631 kes bunuh diri di negara ini sepanjang tahun lepas dan 609 kes pada tahun sebelumnya. – K! ONLINE


Lebih 90,000 Orang Asli sudah divaksin
Oleh AIMUNI TUAN LAH

18 September 2021, 5:09 pm
GUA MUSANG – Lebih 90,000 masyarakat Orang Asli di seluruh negara telah menerima suntikan vaksin menerusi Program Imunisasi Covid-19 Kebangsaan (PICK).
Timbalan Menteri Pembangunan Luar Bandar, Datuk Seri Abdul Rahman Mohamad berkata, jumlah itu dianggarkan sebanyak 60 peratus daripada jumlah keseluruhan Orang Asli di negara ini iaitu 144,180 yang sepatutnya menerima suntikan vaksin.
Katanya, pihak kementerian dan Jabatan Kemajuan Orang Asli turut berganding bahu dengan Kementerian Kesihatan, Badan Bertindak Imunisasi Covid-19 (CITF) termasuk Jabatan Bomba  dan Penyelamat dengan mengambil langkah proaktif dengan membawa bekalan vaksin ke kampung Orang Asli yang terletak jauh di pedalaman.
“Saya percaya bahawa Program Outreach Vaksinasi masyarakat Orang Asli menggunakan helikopter boleh mengatasi cabaran akses dari segi logistik untuk mereka ke pusat-pusat vaksinasi yang disediakan oleh kerajaan di bandar.
“Penggunaan secara optimum aset kerajaan seperti helikopter dan bot ke kawasan pedalaman mampu meningkatkan kadar vaksinasi keseluruhan masyarakat seperti yang dirancang oleh kerajaan menjelang Oktober ini,” katanya ketika ditemui pemberita selepas meninjau Program Outreach Vaksinasi Orang Asli di Pos Gob di sini hari ini.
Hadir sama, Menteri di Jabatan Perdana Menteri (Ekonomi), Datuk Seri Mustapa Mohamed dan Ketua Pengarah Jabatan Kemajuan Orang Asli, Sapiah Mohd. Nor. – K! ONLINE


Fizo Omar dedah nak bina masjid
Oleh MOHAMMAD SHAHEMY AZMI

18 September 2021, 5:57 pm
PETALING JAYA – “Pada masa kini untuk saya mendirikan ‘masjid’ (berkahwin) belum lagi. Tapi cita-cita untuk membina masjid, insya-Allah memang ada”.
Itu pencerahan yang diberikan oleh pelakon dan juga usahawan, Fizo Omar ketika dihubungi Kosmo! Online berhubung sekeping gambar sebuah masjid dengan kapsyen ‘membina masjid’ yang dikongsikan dalam Instagramnya.
Gambar tersebut menimbulkan salah faham segelintir netizen, kononnya Fizo mahu bernikah lagi.
Ujar Fizo atau nama lengkapnya Wan Hafizol Wan Omar, 36, berkata, dia sebenarnya terpegun dan terpesona dengan keindahan seni bina masjid Ar-Rahman yang terletak di Pulau Gajah, Sering, Kota Bahru, Kelantan itu ketika mengunjungi masjid tersebut hari ini.
“Jangan salah faham. Saya cuma terpegun dengan keindahan seni bina masjid tersebut dan ingin menggalakkan orang kita (Islam) dalam kalangan usahawan untuk mengikut jejak langkah pemilik masjid ini yang juga merupakan seorang usahawan berjaya.
“Masjid ini dibina dengan kos RM6 juta. Itu mesej yang hendak saya sampaikan,” ujar Fizo.

Disoal tentang impiannya untuk membina sebuah masjid suatu hari nanti, pelakon drama Pengantin Satu Malam itu tidak menafikan bahawa dia juga bercita-cita untuk berbuat begitu jika berkemampuan satu hari nanti.
“Insha-Allah saya juga berhajat untuk membina sebuah masjid atas nama kedua-dua ibu bapa saya satu hari nanti.
“Saya sebenarnya lebih terinspirasi kejayaan usahawan apabila dapat membina sebuah masjid. Sebenarnya tidak perlu pun hendak membina masjid yang mewah. Tapi kalau mampu, tidak salah buat sebuah masjid yang gah,” katanya.
Dalam pada itu, Fizo turut menegur sikap segelintir usahawan Islam di negara ini apabila gemar menunjuk-nunjuk kemewahan yang dimiliki sehingga sanggup membuat pinjaman yang besar untuk mempamerkan ‘kekayaan’ mereka.
“Orang Islam kita sekarang ini ramai yang dah jadi usahawan. Tapi ramai juga yang sibuk buat hutang sana sini. Buat pinjaman bank semata-mata untuk menunjukkan kemewahan.
“Tapi sebenarnya perkara itu boleh menimbulkan riak kepada masyarakat. Saya lebih terinspirasi apabila usahawan kita keluarkan zakat, bersedekah dan tolong orang. Kalau ada rezeki lebih boleh bina masjid,” katanya. – K! ONLINE


Lokasi tanah runtuh diisytihar kawasan bencana
Oleh EDDY AQMAL MOHAMED HAMIDI

18 September 2021, 5:02 pm
AMPANG JAYA – Unit Pengurusan Bencana Negeri Selangor hari ini mengisytiharkan bahawa lokasi kejadian tanah runtuh di Jalan Kemensah Heights di sini sebagai kawasan bencana.
Menteri Besar Selangor, Datuk Seri Amirudin Shari berkata, pihaknya telah melakukan tinjauan di lokasi yang teruk terjejas bagi mengenal pasti tindakan susulan yang akan diambil kelak.
“Tinjauan dilakukan mendapati runtuhan berlaku di lot bernombor 6, 8 dan 10 lalu mengakibatkan laluan sungai terhalang lalu melimpah sehingga menjejaskan beberapa unit town house yang dihuni oleh 27 keluarga.
“Susulan kejadian, Unit Pengurusan Bencana Negeri Selangor telah mengisytiharkan kawasan ini sebagai kawasan bencana yang tidak selamat untuk dihuni dan kesemua penghuni di unit town house tersebut telah diarah untuk berpindah sementara,” katanya pada satu sidang akhbar di sini hari ini.
Menurut Amirudin, pihaknya turut mengambil inisiatif menyalurkan sokongan dan bantuan kepada semua penduduk yang terjejas termasuk penyerahan bantuan awal kewangan RM500 kepada setiap keluarga.
“Kerajaan negeri menyalurkan bantuan awal RM500 kepada setiap keluarga yang terkesan untuk digunakan dalam tempoh perpindahan sementara itu dan kita akan dapatkan maklumat dari semasa ke semasa sama ada kawasan ini selamat atau tidak untuk mereka pulang.

“Lokasi runtuhan adalah melibatkan tanah hak milik, jadi sudah pasti apabila laporan teknikal dari Jabatan Mineral dan Geosains dilengkapkan dalam masa tiga hari ini kita akan maklumkan apakah tindakan pemulihan yang perlu dilakukan oleh pemilik tanah atau premis terlibat,” katanya.
Tambah beliau, Majlis Perbandaran Ampang Jaya telah mengambil tindakan awal dengan meletakkan kain kanvas di lokasi yang terjejas bagi mengelakkan berlaku pendedahan kepada air atau unsur-unsur lain yang mungkin boleh mengakibatkan runtuhan baharu.
“Kejadian tanah runtuh yang terjadi di lokasi ini bukanlah sesuatu yang lazim memandangkan kawasan ini bukan kawasan ‘hotspot’ seperti di Bukit Antarabangsa dan UK Perdana jadi kita perlukan laporan yang lengkap berhubung perkara ini untuk melihat apa yang perlu dilakukan sebagai tindakan susulan,” ujar beliau. -K! ONLINE


Frontliner penat layan sikap pentingkan diri
Oleh NABIL AIMAN NOR AZWAN

18 September 2021, 5:30 pm
PETALING JAYA – Seorang doktor yang keletihan dan ingin pulang ke rumah setelah selesai ‘shift’ malam terpaksa menahan marah apabila keretanya di tempat letak kereta dihalang oleh kenderaan lain semalam.
Rakaman kejadian itu dimuat naik oleh pengendali laman Twitter, @Abangridhwan, yang mana ia memaparkan seorang doktor wanita cuba menolak kereta yang menghalang kenderaannya namun tidak berdaya.
“Setiap doktor di Malaysia akan melalui saat ini, boleh buat gaduh. Penat ‘oncall’ esok pagi kereta kena double park,” tulis pengendali akaun Twitter tersebut menerusi ruangan kapsyen video berkenaan semalam.
Difahamkan, pemilik kereta tersebut tidak meninggalkan nombor telefonnya, menyebabkan doktor berkenaan tidak dapat menghubunginya.
Susulan daripada perkongsian tersebut, orang ramai terutamanya kakitangan hospital turut menceritakan pengalaman mereka berhadapan dengan ‘double park’ sehingga mengalami ‘mental breakdown’.
“Pernah balik kerja pakai kasut tumit tinggi, memang tak mampu nak tolak kereta,” jelas @Naurahnorzan.

“Teringat mengandungkan anak pertama, hujan. Tak ada orang nak tolong, duduk dalam kereta menangis,” kata @Frauleinleen.
“Ini tak tengok lagi yang tahap punya ‘breakdown’, cermin kereta orang yang ‘double park’ itu kena pecah,” ujar @Arifyaakob.
Rata-rata komen juga menyifatkan individu yang membuat ‘double park’ tanpa meninggalkan nombor telefon adalah seorang yang tidak bertanggungjawab serta menyusahkan orang lain. – K! ONLINE


RM395,200 lesap djerat cinta Chong Wei
Oleh MOHD SHARKAWI LONDING

18 September 2021, 5:43 pm
JOHOR BAHRU – Seorang wanita kerugian RM395,200 selepas terpedaya dengan cinta palsu lelaki warga asing yang dikenalinya melalui laman sosial sejak April lalu.
Ketua Polis Johor, Datuk Ayob Khan Mydin Pitchay berkata, mangsa berkenalan dengan suspek yang mendakwa berada di London menerusi laman Instagram yang menggunakan nama CHONGWEI14580.
Menurutnya, sepanjang perkenalan itu, mangsa telah berhubung dengan suspek melalui aplikasi WhatsApp sebelum jatuh cinta terhadap lelaki berkenaan.
“Pada 10 September lalu, mangsa yang baru kematian suami menghubungi suspek berkongsi kisahnya.
“Sebagai tanda simpati, suspek bermurah hati untuk mengirimkan wang tunai AS$950,000 (RM3,962,925). Pada 13 September lalu, mangsa menerima e-mel dari sebuah syarikat penghantaran dari Korea,” katanya dalam satu kenyataan di sini hari ini.
Ayob Khan berkata, menerusi e-mel itu, mangsa dikehendaki membuat bayaran RM6,200 untuk melepaskan barangan itu daripada pihak kastam.

Suspek juga mengugut mangsa sekiranya enggan membuat bayaran itu.
Bayaran seterusnya, wanita itu akan ditangkap kerana bersubahat dengan aktiviti pengubahan wang haram.
Panik dengan ugutan itu, mangsa menyerahkan RM395,200 menerusi 24 transaksi pemindahan wang ke dalam 11 akaun berbeza antara 13 hingga 15 September lalu.
Mangsa membuat laporan polis semalam selepas menyedari ditipu dan kes disiasat mengikut Seksyen 420 Kanun Keseksaan. – K! ONLINE


103 penduduk Jalan Kemensah Heights dipindahkan
Oleh EDDY AQMAL MOHAMED HAMIDI

18 September 2021, 5:34 pm
AMPANG JAYA – Seramai 103 penduduk di Jalan Kemensah Heights telah dipindahkan dari kediaman mereka untuk sementara waktu susulan kejadian tanah runtuh yang berlaku di kawasan tersebut.
Ketua Polis Daerah Ampang Jaya, Asisten Komisioner Mohamad Farouk Eshak berkata, tindakan pemindahan tersebut dibuat semalam demi memastikan keselamatan penghuni kerana bimbang kejadian runtuhan berulang.
“Majlis Perbandaran Ampang Jaya (MPAJ) telah membuat tindakan awal menutup tanah runtuh dengan kanvas terlebih dahulu sebelum sebarang kerja dapat dilakukan bagi mengelakkan lokasi kejadian terdedah kepada cuaca seperti hujan.
“Jabatan Mineral dan Geosains turut melakukan pemeriksaan dan kajian untuk mengetahui penyebab kejadian tanah runtuh itu,” katanya ketika ditemui di lokasi kejadian hari ini.
Menurut Mohamad Farouk, bagi mengawasi sebarang pergerakan dan keselamatan penduduk, seramai sembilan pegawai dan 39 anggota polis telah ditempatkan di sekitar lokasi kejadian.
“Langkah ini juga adalah bagi menjamin keselamatan semua termasuk penduduk yang mendiami kawasan berhampiran dan kita tidak membenarkan sebarang pergerakan kepada mereka yang datang dari luar kawasan ini,” ujar beliau.

Kosmo! Online semalam melaporkan tentang kejadian tanah runtuh di Jalan Kemensah Height di sini sehingga mengakibatkan penduduk di kawasan terlibat terpaksa mengosongkan kediaman mereka sebagai langkah berjaga-jaga. – K! ONLINE


Penahanan Ahmad Mustakim didakwa terlibat pengganas dipantau
Oleh MOHD RASDAN AHMAD dan KHAIRULMIZAN YAHYA

18 September 2021, 4:10 pm
KUANTAN – Perkembangan seorang rakyat Malaysia yang ditahan di Somalia kerana disyaki terlibat dengan kumpulan Al-Shabaab baru-baru ini sedang dipantau kerajaan.
Menteri Luar Negeri, Datuk Saifuddin Abdullah berkata, berdasarkan maklumat diterima Wisma Putra, Ahmad Mustakim Abdul Hamid didakwa memasuki negara berkenaan dengan tujuan pembabitan dalam aktiviti kumpulan Al-Shabaab.
“Saya difahamkan pegawai dari Kedutaan Besar Malaysia di Khartoum, Sudan telah pun berhubung dan mengadakan lawatan kunsular terhadap Ahmad Mustakim bagi memastikan kesihatan dan kebajikannya sentiasa terpelihara.
“Malah, pihak kita akan memantau perkembangan kes ini dan menghulurkan bantuan konsular yang sewajarnya kepadanya,”katanya dalam sidang akhbar selepas menyampaikan agihan kuih bulan secara pandu lalu di Pusat Khidmat Parlimen Indera Mahkota di sini hari ini.
Menurut Saifuddin setakat ini negara berkenaan membenarkan kedutaan negara untuk membuat lawatan konsular dan pihak keluarga Ahmad Mustakim juga telah dimaklumkan mengenai situasi dan perkembangan dirinya.
Beliau menjelaskan kerajaan akan memastikan  Ahmad Mustakim dibicarakan secara adil berlandaskan lunas perundangan sewajarnya. – K! ONLINE.


WFO tumpu segmen pengurusan aset bernilai tinggi
Oleh KOSMO!

18 September 2021, 5:00 pm
PETALING JAYA – Wasiyyah Shoppe Berhad (Wasiyyah) optimis terhadap segmen pengurusan aset bernilai tinggi yang merentasi hingga ke pasaran antarabangsa dan dikendalikan oleh anak syarikatnya, Wasiyyah Family Ofice Sdn. Bhd. (WFO) bakal menyumbang sehingga 15 peratus kepada pendapatan kumpulan menjelang tahun 2023.
Pengerusi WFO, Ariffin Sabirin berkata, kadar peratusan itu mewakili kira-kira  RM16.5 juta dengan nilai aset yang akan dikendalikan pada ketika itu adalah sebanyak AS$700 juta (RM2.9 bilion).
“Kami yakin akan dapat mencapai sasaran tersebut kerana  segmen perkhidmatan patuh syariah ini ditunggu oleh kumpulan sasaran pelanggan di pasaran antarabangsa.
“Tambahan pula, nilai perkhidmatan pengurusan harta dijangka mencecah sehingga AS$697 bilion (RM2.85 trilion) di seluruh dunia pada tahun ini,” katanya.
Beliau berkata demikian pada sidang akhbar selepas majlis pelancaran WFO secara maya hari ini.

WFO bakal menawarkan perkhidmatan pengurusan dan perancangan harta patuh syariah holistik rentas sempadan kepada pelanggan yang memiliki aset bernilai tinggi.

Perkhidmatan berkonsepkan patuh syariah pertama di dunia itu ditawarkan lebih unik dan berbeza dengan konsep konvensional kerana ia dilaksanakan mengikut keperluan pelanggan, struktur keluarga, hasrat, lokasi harta, sasaran pulangan secara  ‘tailor-made’ .
Model setiap pelanggan akan dibangunkan oleh pasukan khasnya yang tersendiri daripada pakar-pakar berlesen dan berpengalaman dalam bidang masing-masing.
“WFO mengunjurkan untuk pelanggan yang bernilai tinggi di rantau Asia Tenggar pada peringkat awal pengoperasian syarikat iaitu selain di Malaysia ada Singapura, Brunei dan Indonesia.
“Bagi tahun seterusnya, kami akan meluaskan lagi penguasaan pasaran hingga Eropah dan juga di Asia Barat,” jelasnya.


Dana RM60 juta untuk hasilkan vaksin Covid-19
Oleh ROSALWANI CHE SOH

18 September 2021, 4:58 pm
BACHOK – Kementerian Sains, Teknologi dan Inovasi (Mosti) memperuntukkan kira-kira RM60 juta untuk membiayai program penyelidikan dan pembangunan (R&D) vaksin Covid-19 bagi mengurangkan kebergantungan terhadap bekalan vaksin dari luar negara.
Timbalan Menteri Sains, Teknologi dan Inovasi, Datuk Ahmad Amzad Hashim berkata, setakat ini, lebih RM54 juta dilaburkan kepada Institut Genom Malaysia manakala baki RM5 juta lagi diperuntukkan kepada Universiti Malaya dan Universiti Putra Malaysia.
Menurutnya, kumpulan pengkaji pembangunan vaksin tempatan itu kini sedang giat menjalankan kajian terhadap kuman yang dinyahaktif dengan menggunakan teknologi Messenger Asid Ribonukleik.
“Setakat ini, kerajaan membelanjakan lebih daripada RM4 bilion untuk membeli vaksin dari luar negara dan ia sangat merugikan jika negara hanya menjadi pembeli vaksin sahaja.
“Mosti telah diberi tanggungjawab dalam usaha untuk menghasilkan vaksin yang diharap dapat menjadikan Malaysia sebagai antara negara pengeluar dan pengimport vaksin Covid-19,” katanya ketika ditemui pemberita selepas Program Vaksinasi Covid-19 Sempena Hari Malaysia 2021 di Pantai Senok di sini hari ini.
Mengulas lanjut, Ahmad Amzad berkata, usaha ini amat berbaloi meskipun dijangka mengambil masa dua hingga lima tahun akan datang memandangkan pasaran vaksin Covid-19 dalam kalangan negara-negara Islam amat besar. -K! ONLINE.


Ramai lega kes terus menurun
Oleh NUR HUDA MUSA

18 September 2021, 4:26 pm
PETALING JAYA – Orang ramai meluahkan rasa lega apabila kes harian Covid-19 terus menunjukkan penurunan.
Ketua Pengarah Kesihatan, Tan Sri Dr. Noor Hisham Abdullah melalui hantaran di Facebooknya tadi memaklumkan jumlah keseluruhan kes Covid-19 terkini adalah 15,549 kes.
Berdasarkan jumlah itu, negeri Selangor hanya mencatatkan 1,995 kes Covid-19 berbanding yang tertinggi pernah dicapai pada 26 Ogos lalu iaitu sebanyak 6,936 kes.
Sementara itu, hanya dua negeri sahaja yang mencatatkan lebih 2,000 kes iaitu negeri Johor dengan 2,208 kes dan Sarawak iaitu 2,929 kes baharu.
Tinjauan Kosmo! di ruang komen mendapati, orang ramai lega dengan penurunan kes harian tersebut berikutan negeri Selangor kekal menjadi negeri paling tinggi kes harian selama beberapa bulan sebelum ini.
“Tahniah! Ayuh rakyat Malaysia, jangan kita leka, SOP kita jaga ke arah pemulihan negara tercinta,” kata Alex Yong.

“Lega tengok kes di Selangor turun, macam mana pun kena jaga SOP risau naik mendadak semula,” kata Julie.
“Kalau Johor dengan Sarawak tak tinggi, mesti dah bawah 15,000. Ayuh Johor,” kata Mazlina.
“Alhamdulillah.. Kes makin berkurang. Nogori pon semakin surut. Terima kasih KKM,” kata Faizal. – K! ONLINE


Malaysia gusar kerjasama AUKUS
Oleh MOHD. HUSNI MOHD. NOOR

18 September 2021, 4:23 pm
PUTRAJAYA – Malaysia menyuarakan kegusaran terhadap kerjasama tiga hala Australia – United Kingdom – Amerika Syarikat (AUKUS) yang dilihat bakal memangkin perlumbaan persenjataan nuklear di rantau Indo-Pasifik.
Pejabat Perdana Menteri menerusi kenyataan akhbar hari ini berkata, kegusaran itu dikongsi Perdana Menteri Datuk Seri Ismail Sabri Yaakob ketika menerima panggilan telefon daripada Perdana Menteri Australia, Scott Morrison, semalam.
Menurutnya, Malaysia sedia maklum mengenai penubuhan AUKUS itu yang antara lain bagi membantu Australia memperolehi kapal
selam berkuasa nuklear.
“Morrison memaklumkan kepada Ismail dan memberikan penjelasan mengenai penubuhan kerjasasama itu.
“Malaysia melihat AUKUS akan memprovokasi kuasa-kuasa lain untuk turut bertindak lebih agresif di rantau ini terutama di Laut China Selatan.
“Sebagai sebuah negara dalam ASEAN, Malaysia memegang prinsip untuk mengekalkan ASEAN sebagai Zon Aman, Bebas dan Berkecuali (ZOPFAN),” katanya.

Katanya, Ismail turut menekankan kepentingan menghormati dan mematuhi pendirian dan pendekatan sedia ada Malaysia terhadap kapal selam berkuasa nuklear yang beroperasi di perairan Malaysia.
Ia termasuk di bawah Konvensyen Pertubuhan Bangsa-Bangsa Bersatu berkaitan UndangUndang Laut 1982 (United Nations Convention on the Law of the Sea – UNCLOS) dan Perjanjian Zon Bebas Senjata Nuklear Asia Tenggara (Southeast Asia Nuclear Weapons Free Zone – SEANWFZ).
Pada masa sama, kedua-dua pemimpin turut mencapai kata sepakat dalam memperbaharui komitmen bersama bagi mengekalkan keamanan dan keselamatan antarabangsa, khususnya di rantau Indo-Pasifik.
Selain itu, Ismail turut menggesa semua pihak agar mengelakkan sebarang provokasi serta persaingan senjata di rantau ini, selain
menekankan kepentingan menghormati dan mematuhi pendirian serta pendekatan sedia ada.
“Malaysia dan Australia juga bersetuju memperkukuhkan kerjasama dan konsultasi dalam pelbagai aspek, termasuk dalam bidang pertahanan di bawah Perkongsian Strategik Komprehensif (Comprehensive Strategic Partnership),” katanya.


Hanya dua negeri catat kes lebih 2,000
Oleh MOHD RIDZAUDDIN ROSLAN

18 September 2021, 4:15 pm
PETALING JAYA- Sinar hujung terowong semakin cerah. Itu mungkin antara ungkapan paling sesuai bagi menggambarkan situasi terkini Covid-19 di Malaysia apabila hanya dua negeri sahaja mencatatkan kes melebihi 2,000 hari ini.
Dua negeri terbabit ialah Sarawak dan Johor di mana masing-masing mencatatkan sebanyak 2,929 dan 2,208 jangkitan Covid-19 setakat pukul 12 tengah hari tadi.
Ketua Pengarah Kesihatan, Tan Sri Dr. Noor Hisham berkata, Selangor pula mencatatkan jangkitan kes di bawah paras 2,000 dengan jumlah 1,995.
“Jumlah penggunaan katil bukan unit rawatan rapi (ICU) di Selangor hanya mencatatkan 54 peratus sahaja dan angka itu dilihat lebih rendah berbanding Sarawak dan Pulau Pinang di mana masing-masing mencatatkan penggunaan sebanyak 91 peratus.
“Labuan mencatatkan penggunaan katil bukan ICU paling rendah dengan lapan peratus diikuti Negeri Sembilan (29 peratus) dan Melaka (46 peratus),” katanya menerusi hantaran di Facebook rasminya hari ini.
Dalam pada itu, penggunaan katil ICU di Selangor mencatakan sebanyak 82 peratus, Sabah (70 peratus), Kuala Lumpur (93 peratus), Sarawak (88 peratus) dan Johor (73 peratus).

Labuan masih mengekalkan penggunaan katil ICU paling rendah dengan hanya diisi oleh enam peratus pesakit daripada 18 buah katil secara keseluruhan.
Dalam pada itu, tinjauan Kosmo! di platform Facebook mendapati orang ramai terus mendoakan agar situasi Covid-19 di Malaysia terus menurun sekali gus mengurangkan bebas petugas kesihatan.
“Alhamdulillah, Ya Allah, Kedah makin menurun,” ucap Nur Lizyana.
“Moga kes terus menurun, kesian lihat petugas kesihatan bekerja siang dan malam, kekal jaga SOP semua,” pinta Najmudin Desa.
“Moga kes harian dibawah 10,000 dan kematian di bawah angka tiga digit, Amin,” doa Mohd. Shahrum Hamisan. -K! ONLINE.


[VIDEO] Shuib umum berehat seketika dari dunia hiburan
Oleh NUR EMIRA SAIZALI

18 September 2021, 4:30 pm
PETALING JAYA – Selepas pemergiaan isteri tercinta, Allahyarham Siti Sarah, pelawak Shuib mengambil keputusan untuk berehat daripada sebarang program hiburan buat sementara waktu.
Ujarnya, keputusan tersebut diambil susulan jadual hariannya yang kini sudah berubah 100 peratus selepas isterinya meninggal dunia pada 9 Ogos lalu.
“Sekarang, semuanya berubah termasuklah jadual harian saya termasuklah selepas Ayash Affan pulang ke rumah dan dia memerlukan penjagaan rapi memandangkan masih dalam tempoh pramatang.
“Berehat yang saya maksudnya bukannya berhenti tetapi tidak terlibat dengan sebarang program buat sementara waktu,” kata pemilik nama penuh Shahmira Muhamad itu.
Shuib berkata demikian selepas majlis bacaan Yasin sempena 40 hari pemergian Allahyarham Siti Sarah malam tadi.
Tambah bekas penyampai radio Hot FM itu, dalam tempoh ‘berehat’ tersebut, dia juga masih dalam fasa untuk membiasakan diri dengan tanggungjawab sebagai bapa tunggal kepada empat orang anaknya.

Bahkan, dia juga sempat berseloroh apabila terasa pelik dirinya kini memegang gelaran bapa tunggal.
“Pelik pula dengan gelaran tersebut tetapi inilah yang saya jalani. Penggantungan anak-anak sekarang sudah beralih 100 peratus kepada saya sejak ibu mereka meninggal dunia.
“Jadi, untuk laksanakan semua ini, ada baiknya saya fokus dulu dengan keadaan di rumah bagi memastikan kehidupan dan pelajaran anak-anak terjaga,” katanya lagi.
Berkaitan perniagaan, Shuib bersyukur kerana pihak pengurusan syarikatnya sangat memahami situasi dan dia hanya memantau pernigaannya dari rumah sahaja.
“Alhamdulillah mereka sangat faham dengan situasi saya sekarang.
“Syukur rezeki yang Allah beri melimpah-limpah,” ujarnya.
Untuk rekod, Shuib kini menjaga empat orang cahaya mata iaitu Uwais Alqarni, 10, Dzahira Talita Zahra, 8, Ariq Matin, 6 dan Ayash selepas pemergiaan isteri tercinta pada 9 Ogos lalu.
Siti Sarah menghembuskan nafas terakhir di Hospital Canselor Tuanku Muhriz (HCTM), Universiti Kebangsaan Malaysia (UKM), Cheras, Kuala Lumpur akibat Covid-19. – K! ONLINE


6 ekor lembu mati disambar petir
Oleh MUHAMMAD ZIKRI

18 September 2021, 4:01 pm
PONTIAN – Seorang penternak lembu mengalami kerugian kira-kira RM17,000 apabila lembu miliknya mati dipanah petir dalam kejadian sebuah ladang di Kampung Pak Khalib, Pekan Nanas, di sini, Khamis lalu.
Dalam kejadian pada pukul 3 petang itu, sebanyak enam ekor lembu yang diternak Abdul Samad Samiran, 48, ditemui dalam keadaan bergelimpangan.
Menurut Abdul Samad, kejadian itu melibatkan lima ekor lembu betina dan seekor anak lembu jantan.
“Ini kali pertama berlaku ke atas ternakan saya sejak enam tahun mengusahakan penternakan lembu.
“Syukur sebab masih ada 40 ekor yang selamat dalam kejadian ini, semasa kejadian, hujan lebat beserta petir, lepas hujan reda saya pergi tinjau tengok enam ekor sudah tumbang,”katanya ketika ditemui di sini hari ini.
Abdul Samad berkata, sebelum menceburi bidang ternakan lembu, dia merupakan penternak madu kelulut sehingga mendapat anugerah inovasi di peringkat negeri dan peringkat kebangsaan pada 2017 anjuran Jabatan Pertanian Malaysia.-K! ONLINE.


Isu harga ayam perlu perbincangan teliti
Oleh MOHAMAD HAFIZI BIN MOHD SAID

18 September 2021, 3:57 pm
CAMERON HIGHLANDS – Isu kenaikan harga ayam dan cara mengatasinya perlu dibincangkan secara lebih teliti kerana ianya mempunyai rantaian dengan sektor-sektor lain.
Antaranya membabitkan komponen bekalan makanan, tenaga kerja yang mencukupi dan lain-lain lagi.
Menteri Pertanian dan Industri Makanan, Datuk Datuk Seri Dr. Ronald Kiandee berkata, justeru
perlu ada keseimbangan antara kos yang ditanggung rakyat serta pemain industri ternakan.
Tegas beliau, ini bagi memastikan harga ayam di pasaran stabil serta tidak membebankan mana-mana pihak.
“Satu perbincangan menyeluruh antara kementerian ini bersama Kementerian Perdagangan Dalam Negeri dan Hal Ehwal Pengguna (KPDNHEP) dan Kementerian Kewangan perlu diadakan.
“Faktor berlakunya kenaikan harga ayam dan produk makanan juga perlu dilihat termasuk kos dan tenaga kerja yang mencukupi selain faktor-faktor berkaitan” ujarnya.

Beliau berkata demikian selepas hadir pada Program Vaksinasi Barisan Hadapan Industri Agromakanan (AiVAC) bagi sektor pertanian di Dewan Serbaguna Kampung Raja, Cameron Highlands di sini hari ini.
Sementara itu, Ronald memaklumkan pihaknya menyambut baik usaha KPDNHEP untuk berbincang dalam menyelesaikan isu kenaikkan harga ayam dan tidak menolak kemungkinan menubuhkan sebuah jawatankuasa khas. -K! ONLINE.


Padam video nampak aurat dalam YouTube, Fieya Julia tak menyesal
Oleh SAIRUL ZAMRI MISRANI

18 September 2021, 4:23 pm
PETALING JAYA – Selepas nekad dan mengambil keputusan untuk berhijrah dengan mengenakan tudung bulan lalu, penyanyi Fieya Julia turut bertindak memadam semua kandungan video lama yang tidak menutup aurat dalam YouTube rasmi miliknya.
Fieya ketika dihubungi Kosmo! Online memberitahu, dia langsung tidak pernah menyesal dengan tindakannya itu meskipun pendapatan hasil daripada video tersebut ternyata sedikit terjejas.
“Jujur saya katakan tiada rasa sesal apatah rugi dengan tindakan saya memadam semua video-video lama semasa saya masih tidak bertudung ketika itu.
“Walaupun banyak membantu menjana pendapatan sampingan saya sebelum ini, tapi tak mengapalah, banyak lagi video lain yang saya boleh buat dengan penampilan sekarang,” katanya.
Dalam pada itu, pemilik nama lengkap Nur Syafiyah Sejali, 21, turut berharap dan meminta mana-mana platform digital dan individu perseorangan lain yang mempunyai gambar serta video dirinya tidak menutup aurat sebelum ini agar dapat diturunkan segera.
“Saya memang tak nak simpan waima sekeping pun foto lama ketika tidak bertudung dulu. Semua sudah saya padam.

“Kalau ada dekat laman sosial orang lain, saya mohon jasa baik anda semua untuk padam juga ya,” katanya.
Terdahulu, pada 15 Ogos lalu, pelantun lagu Perasaanku itu mengakui sudah lama menyimpan hasrat mengenakan hijab dan perubahan yang dibuat atas kerelaannya semdiri yang mahu menjadi seorang Muslimah yang lebih baik dan tiada kaitan dengan mana-mana pihak.
Seiring dengan perubahan yang dilakukan dan menenangkan jiwanya itu, Fieya turut memberitahu dia sudah memadam dan menurunkan semua hantaran serta gambar-gambar tidak menutup aurat miliknya dalam media sosial termasuk koleksi peribadi dalam telefon bimbitnya sebelum ini. – K! ONLINE


34 kes jual kit ujian pantas Covid-19 mahal
Oleh MOHD AZLI ADLAN

18 September 2021, 2:26 pm
HULU TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) mengesan 34 kes penjualan kit ujian pantas Antigen Covid-19 melebihi harga kawalan ditetapkan sejak 5 September lalu.
Timbalan Menteri Perdagangan Dalam Negeri dan Hal Ehwal Pengguna , Datuk Rosli Wahid berkata, satu kompaun berjumlah RM250 telah dikeluarkan atas kesalahan menjual kit ujian pantas Antigen Covid-19 itu lebih mahal daripada RM19.90.
“Siasatan kes dijalankan mengikut Seksyen 11, Akta Kawalan Harga dan Anti Pencatutan 2011.
“Kes pelanggaran harga maksimum kit ujian pantas terbabit dikesan di Lembah Klang, Johor dan Pulau Pinang,”katanya ketika ditemui selepas memantau program Outreach Vaksinasi di Akademi Binaan Negara (ABN) Wilayah Timur di Jenagor di sini hari ini.
Rosol memberitahu, setakat ini, pihaknya telah melakukan pemeriksaan harga kit ujian pantas Antigen Covid-19 di 1,871 premis farmasi dan klinik di seluruh negara.
Tambah beliau, pemeriksaan mendapati 1,552 premis mematuhi peraturan menjual kit ujian pantas itu pada harga ditetapkan iaitu RM19.90.

“Kita juga mendapati 185 premis menjualnya pada harga lebih murah daripada siling ditetapkan, pujian kepada mereka.
Kosmo! 3 September lalu melaporkan harga runcit maksimum bagi kit ujian pantas Antigen Covid-19 di pasaran tempatan ditetapkan pada harga RM19.90 seunit bagi menangani kos sara hidup yang meningkat pada masa kini. – K! ONLINE


Mayat seorang pekerja kelong ditemui, seorang masih hilang
Oleh NORHAYATI YAHAYA

18 September 2021, 2:55 pm
KLANG – Mayat salah seorang pekerja kelong yang jatuh laut tiga hari lalu ditemui pada kedudukan 0.1 batu nautika di timur Pulau Tengah, di sini pagi tadi.
Mayat yang dikenali Priadi, 34, merupakan warga Indonesia itu disahkan oleh majikannya menerusi proses pengecaman.
Pengarah Agensi Penguatkuasaan Maritim (APMM) Selangor, Kepten Maritim Mohd. Rosli Kassim berkata, mayat mangsa ditemui kira-kira pukul 7.30 pagi oleh orang awam.
Katanya, mayat mangsa telah dibawa ke Jeti Pulau Ketam bagi proses pengecaman dan diserahkan kepada pihak polis untuk tindakan lanjut.
“Operasi Carilamat diteruskan bagi mengesan seorang lagi mangsa yang merupakan warga Myanmar dikenali Saw Bearry Htoo, 30.
“Keluasan kawasan pencarian merangkumi 63.52 batu nautika persegi dengan tertumpu di kawasan perairan Pulau Tengah hingga luar kawasan pulau, paya bakau serta sangkar ikan berhampiran,” katanya dalam kenyataan hari ini. -K!ONLINE.


Bercakap kasar dan kurang sopan tapi baik hati
Oleh NABIL AIMAN NOR AZWAN

18 September 2021, 2:30 pm
PETALING JAYA – Seorang lelaki berkongsi bagaimana setiap hari dia akan berhadapan dengan kata-kata ‘makian’ dan ‘cacian’ daripada rakan sekerja kilang yang terletak di Melaka baru-baru in.
Menerusi perkongsian video oleh @iswanishak di lama aplikasi Tiktok miliknya, dia berkongsi setiap hari dia pasti akan mendengar kata-kata yang kurang sopan semasa bekerja.
Berdasarkan video berdurasi 46 saat yang dikongsikan oleh @iswanishak, dia menerangkan bahawa loghat Melaka memang cukup terkenal sebagai ‘bahasa’ yang kasar tetapi hatinya sangat baik.
“Loghat Melaka memang cukup kasar nak dibandingkan loghat-loghat negeri lain.
“Kalau yang tak biasa dengan budaya dekat Melaka, mesti orang itu akan terasa hati bila bersembang dekat sini,” katanya di dalam video itu.
Tambah lelaki ini, walaupun percakapan harian orang Melaka agak ‘kasar’ dan ‘kurang sopan’ tetapi orangnya sangat baik serta mudah bergaul dengan orang lain.

Perkongsian itu telah menarik perhatian orang ramai dan bersetuju dengan pengalaman yang dikongsikan oleh lelaki tersebut.
“Saya duduk Melaka, orang dekat sini memang gurau lain macam,” kata @EzrinLatif.
“Saya orang Melaka dan membesar di sini, selalunya bila cara bercakap macam itu dekat orang dah rapat sahaja,” jelas @AmaninaMaisarah.
“Pernah belajar dekat Melaka, tak semua orang dekat sana cakap macam itu selalunya yang betul-betul anak jati sahaja,” ujar @FarisHamdi.
Sekiranya berpeluang pergi ke Melaka dan berjumpa dengan penduduk setempat, janganlah pula terkejut dan berkecil hati sekiranya mendengar kata-kata yang kurang enak didengari. – K! ONLINE.